Akta MKN berperlembagaan
Oleh NORLIZAH ABAS

6 Ogos 2021, 8:17 pm
PUTRAJAYA – Mahkamah Persekutuan di sini hari ini memuktamadkan persoalan undang-undang yang dikemukakan oleh Datuk Seri Anwar Ibrahim dan memutuskan Akta Majlis Keselamatan Negara (MKN) 2016, adalah berperlembagaan.
Demikian keputusan majoriti 5-2 panel tujuh hakim ketika menjawab secara negatif beberapa persoalan undang-undang yang dikemukakan oleh Presiden PKR itu berhubung keabsahan akta MKN.
Hakim-Hakim Puan Sri Zaleha Yusof, Datuk Zabariah Mohd. Yusof, Datuk Seri Hasnah Mohammed Hashim, Datuk Mary Lim Thiam Suan dan Datuk Rhodzariah Bujang mencapai keputusan majoriti.
Mereka berpuas hati bahawa persoalan undang-undang yang dibangkitkan itu kini akademik dan bersifat hipotetikal.
Hakim Datuk Vernon Ong Lam Kiat yang mengetuai panel bersidang mencapai keputusan minoriti bersama-sama Hakim Datuk Harmindar Singh Dhaliwal, memihak kepada Anwar.
Hakim Zaleha ketika membacakan penghakimannya kira-kira sejam 45 minit turut memerintahkan agar saman pemula Anwar dikembalikan ke Mahkamah Tinggi untuk dilupuskan, selaras dengan keputusan hari ini.

Dalam prosiding itu, Datuk Seri Gopal Sri Ram mengetuai sepasukan peguam mewakili Anwar manakala Peguam-Peguam Kanan Persekutuan Suzana Atan serta S. Narkunavathy bagi pihak MKN dan kerajaan.
Mahkamah mendengar semula rujukan perlembagaan itu selepas membenarkan permohonan semakan Anwar untuk mengetepikan keputusan majoriti satu panel lain pada 11 Februari tahun lalu yang enggan menjawab persoalan Perlembagaan berhubung keabsahan akta tersebut.
Panel tersebut enggan menjawab persoalan Perlembagaan yang dibangkitkan Anwar mengenai Akta MKN selepas berpuas hati kewujudan akta itu tidak mengganggu kehidupan peribadi Anwar.
Keputusan minoriti pula berpendirian, MKN tidak berperlembagaan kerana ia tidak digubal mengikut keperluan Perkara 149 Perlembagaan Persekutuan.
Tidak berpuas hati dengan keputusan yang tidak memihak kepadanya, Anwar kemudian memfailkan semakan pada 7 April tahun lalu atas alasan wujud ketidakadilan yang serius kerana panel itu membuat keputusan bahawa saman pemulanya di Mahkamah Tinggi dibatalkan tanpa perlu didengar.
Saman pemula itu difailkan pada 2016 untuk mencabar keabsahan Akta MKN dengan mendakwa pelaksanaannya tidak berperlembagaan dan menamakan MKN serta kerajaan selaku defendan.
Pada 14 Mac 2019, Mahkamah Tinggi Kuala Lumpur membenarkan permohonan Anwar mengikut Seksyen 84 Akta Mahkamah Kehakiman 1964 untuk merujuk perkara itu ke Mahkamah Persekutuan bagi menentukan empat persoalan Perlembagaan.- K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Vaxxed To Go untuk pelancong yang lengkap divaksin
Oleh KOSMO!

6 Ogos 2021, 6:43 pm
PETALING JAYA – Agoda telah melancarkan kempen Vaxxed To Go untuk menyokong usaha imunisasi di seluruh negara Malaysia.
Pengarah Negara, Malaysia dan Brunei, Cleland Robertson berkata, melalui kempen tersebut, rakan-rakan perhotelan bakal menawarkan  insentif kepada pelancong yang telah mendapat dos vaksin lengkap dengan  faedah tambahan seperti menaik taraf bilik atau diskaun makanan dan minuman.
“Dengan adanya kempen Vaxxed To Go Agoda, para pengusaha penginapan boleh memberikan sokongan kepada usaha vaksinasi kebangsaan dan meraih manfaat daripada tempahan  pelancong yang sedang mencari cara selamat serta berbaloi untuk melancong.
“Tawaran istimewa serta faedah tambahan yang ditawarkan dalam kempen Vaxxed To Go hanya terbuka kepada mereka yang boleh menunjukkan bukti vaksinasi lengkap ketika mendaftar masuk bagi melindungi   pelancong lain serta kakitangan di tempat penginapan tersebut,” katanya dalam kenyataan.
Robertson berkata, setelah berbulan menjalani perintah kawalan pergerakan, ramai rakyat Malaysia tidak sabar untuk melancong semula apabila ia dibenarkan kelak.
Tambah beliau, melalui kempen Vaxxed To Go, tempat penginapan juga akan menyenaraikan pakej-pakej khas untuk aktiviti pelancongan lain dan juga tawaran spa.


Siti Sarah dalam keadaan kritikal
Oleh TENGKU SUZANA RAJA MAMAT

6 Ogos 2021, 6:55 pm
PETALING JAYA – Selepas selamat melahirkan bayi lelaki pada pukul 5 petang tadi, penyanyi Siti Sarah yang dimasukkan ke Unit Rawatan Rapi (ICU) Hospital Universiti Kebangsaan Malaysia (HUKM), di sini, dilaporkan berada dalam keadaan kritikal.
Perkara tersebut dimaklumkan sendiri oleh suaminya, Shuib menerusi satu hantaran yang dimuat naik dalam Instagram miliknya.
Berita berkaitan: Siti Sarah selamat lahirkan bayi lelaki
“Alhamudillah, jam 4 lebih bayi berjaya dikeluarkan dan keadaan bayi alhamdulillah baik tapi perlukan alat bantuan pernafasan kerana lahir pra matang. Cuma, keadaan Sarah agak kritikal.
Berita berkaitan: Sarah ditidurkan, bakal dibedah selamatkan bayi dalam kandungan
“Saya sekeluarga mohon semua teruskan doa untuk Siti Sarah. Juga kita doakan semoga sesiapa saja yang sedang bertarung nyawa dengan Covid-19 dipermudahkan urusan,” katanya.

Berita berkaitan: Tahap oksigen menurun, Siti Sarah dikejarkan ke hospital
Sebelumnya, penyanyi lagu Kesetiaan yang hamil lapan bulan itu terpaksa melalui proses pembedahan bagi mengeluarkan bayi dalam kandungan bagi mengelakkan keadaan menjadi lebih berisiko. Pagi tadi, Sarah dimasukkan ke Unit Rawatan Rapi (ICU) Hospital Universiti Kebangsaan Malaysia (HUKM) selepas dikejarkan ke hospital sama petang semalam. – K! ONLINE
Berita berkaitan: Enam hari positif Covid-19, Siti Sarah, keluarga okey, tiada simptom teruk


Penghantar makanan nyaris maut dihempap pokok
Oleh MASTURAH SURADI

6 Ogos 2021, 6:30 pm
KOTA TINGGI – Seorang penghantar makanan patah kaki selepas dihempap pokok yang tumbang dalam kejadian angin kencang dan hujan lebat di Jalan Besar Pekan Telok Sengat, di sini hari ini.
Ketua Polis Daerah Kota Tinggi, Superintendan Hussin Zamora berkata, pihaknya menerima maklumat mengenai kejadian itu pada pukul 3 petang melibatkan seorang lelaki berusia 23 tahun dari Felda Sungai Mas.
Katanya, selain motosikal jenis Yamaha 135 LC ditunggang mangsa, turut terlibat dalam kejadian itu adalah sebuah kereta jenis Perodua Axia dipandu warga emas berusia 61 tahun yang kemik di bahagian kiri.
“Ketika kejadian, cuaca hujan dan angin kuat. Sebatang pokok besar tumbang dan menghempap bahagian hadapan kereta Perodua Axia.
“Pada masa sama, sebuah motosikal turut dihempap pokok tersebut menyebabkan penunggangnya patah kaki kiri,”katanya dalam kenyataan hari ini.
Hussin berkata, Ketua Polis Balai Telok Sengat bersama anggota bergegas ke tempat kejadian untuk membuat kawalan lalu lintas serta memberikan bantuan kecemasan di lokasi.

Mangsa ketika itu terbaring atas jalan raya bersama motosikalnya dan dihantar ke Hospital Daerah Kota Tinggi untuk mendapatkan rawatan.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Warga emas meninggal dunia dalam lif
Oleh NUR HUDA MUSA

6 Ogos 2021, 6:01 pm
KAJANG – Seorang lelaki warga emas ditemui meninggal dunia dipercayai selepas terperangkap dalam sebuah lif yang terkandas di pangsapuri di Jalan Sungai Long, di sini pagi tadi.
Pengarah Jabatan Bomba dan Penyelamat Malaysia (JPBM) Selangor, Norazam Khamis berkata, pihaknya menerima maklumat berhubung kejadian itu pada pukul 11.13 pagi.
“Sebuah jentera dari Balai Bomba dan Penyelamat (BBP) Kajang dikejarkan ke lokasi bagi menyelamatkan mangsa.
“Setibanyak di lokasi kira-kira pukul 11.21 pagi, pasukan mendapati mangsa yang berusia 63 tahun sudah dikeluarkan dari lif tersebut oleh pekerja penyelenggara pangsapuri tersebut,” katanya dalam satu kenyataan hari ini.
Norazam berkata, mangsa didapati tidak sedarkan diri sebelum disahkan telah meninggal dunia oleh pasukan perubatan.
“Mayat mangsa telah diserahkan kepada polis untuk siasatan lanjut.

“Lif berkenaan juga berjaya dibuka oleh pekerja penyelenggaran ketika anggota bomba tiba di lokasi,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Hilang Messi bagaikan ahli keluarga mati
Oleh KOSMO!

6 Ogos 2021, 6:31 pm
BARCELONA – Bandaraya Barcelona  seakan suram selepas kelab gergasi La Liga, Barcelona gagal mencapai kata sepakat dengan kapten pasukan, Lionel Messi mengenai tawaran kontrak baharu.
Sebagai rekod, kontrak Messi bersama The Catalans telah berakhir pada Jun lepas dan pasukan kendalian Ronald Koeman itu sudah pun menawarkan kontrak baharu buatnya.
Namun, tuntutan gaji terlalu tinggi yang diminta oleh penyerang antarabangsa Argentina itu menjadi penghalang terutama apabila kelab Barcelona sudah pun melanggar had ekonomi dan struktur kewangan yang ditetapkan La Liga.
Seorang penyokong setia Barcelona, Joan Fuster menganggap perasaan kehilangan Messi dalam skuad utama pasukan sama seperti kematian ahli keluarga yang terdekat.
“Saya rasa bagaikan tidak bernyawa selepas mengetahui tiada harapan lagi untuk Messi menyarung jersi Barcelona musim depan.
“Secara jujur, saya tidak dapat bayangkan Messi bakal sarung jersi pasukan lain dan ia adalah perasaan yang sukar digambarkan kerana saya cukup sedih sama seperti kehilangan keluarga tersayang,” katanya.

Sementara itu, seorang lagi penduduk tempatan, Meritxell Reus percaya penghijrahan pemain berusia 34 seperti sudah dirancang awal oleh kedua-dua pihak.
“Saya cuba bersikap realistik kerana Messi sudah berusia dan tidak lagi di kemuncak karier. Sudah tentu dia mahu berhijrah kerana mendapat tawaran gaji yang tidak setimpal di Barcelona.
“Dia bukanlah pemain setia seperti yang anda sangka kerana apa yang diutamakan hanyalah duit,” kata Reus. – AGENSI


Suspek kes rempuh bot dikenal pasti
Oleh IVAN AMIRUL

6 Ogos 2021, 6:41 pm
KOTA KINABALU – Polis sudah mengenal pasti seorang lelaki yang terlibat kes rempuh bot sehingga mengakibatkan satu kematian hari ini.
Ketua Polis Daerah Kota Kinabalu, Asisten Komisioner Mohd. Zaidi Abdullah berkata, suspek dikenali sebagai Adam Kamlum.
“Suspek berusia dalam lingkungan 30-an dipercayai tinggal di Kampung Selangan, Lok Urai, Pulau Gaya.
“Bagaimanapun, setakat ini suspek tidak lagi kelihatan di kampungnya dipercayai sudah bersembunyi.
“Namun usaha memburu lelaki itu sedang dijalankan dan kita percaya dia masih berada di sekitar Pulau Gaya,” katanya ketika dihubungi sebentar tadi.
Berita berkaitan: Lebih tiga jam pegang mayat rakan

Mengulas lanjut, Mohd. Zaidi meminta orang awam yang mempunyai maklumat supaya tampil untuk membantu siasatan. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Noraini pula letak jawatan
Oleh NOR IDAYU BOSRO

6 Ogos 2021, 5:43 pm
PUTRAJAYA – Ahli Parlimen Parit Sulong, Datuk Seri Noraini Ahmad mengumumkan peletakan jawatan beliau sebagai Menteri Pengajian Tinggi berkuat kuasa serta-merta.
Pengumuman peletakan jawatan melibatkan Ketua Wanita UMNO itu menyusul tiga hari selepas kenyataan sama dibuat Ahli Parlimen Lenggong, Datuk Seri Shamsul Anuar Nasarah.
“Berdasarkan keputusan Majlis Kerja Tertinggi UMNO pada 3 Ogos lalu, saya akur dengan keputusan parti dan meletak jawatan sebagai Menteri Pengajian Tinggi, Ahli Jemaah Menteri Kerajaan Persekutuan berkuat kuasa serta-merta.
“Keputusan parti akan dilaksanakan ketika Parlimen bersidang,” katanya. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Hari-hari pecah rekod kalah Sukan Olimpik
Oleh SITI AMINAH MOHD YUSOF

6 Ogos 2021, 5:55 pm
PETALING JAYA – Peningkatan angka jangkitan Covid-19 sebanyak 20,889 kes hari ini dilihat tidak lagi mengejutkan rakyat yang seakan-akan sudah menjangka ia terus menunjukkan trend menaik buat masa ini.
Tinjauan Kosmo! di media sosial mendapati kesabaran orang ramai sudah sampai kemuncak pada masa yang sama mereka penat memikirkan hala tuju perang melawan Covid-19 negara yang masih tidak menujukkan hasil meyakinkan.
Kebanyakan rakyat meluahkan rasa tertekan dan kecewa selain ada yang bagai hilang kata-kata untuk menggambarkan kesusahan yang dialami dalam tempoh yang dianggap paling getir ini.
“Bila hendak selesai. Kami sudah dua bulan duduk di rumah tiada pendapatan. Bantuan perlahan macam kura-kura. Sampai bila hendak hadap semua ini,” ujar Wan Kamarul.
“Ramai kenalan yang sudah dijangkiti Covid-19. Ada yang meninggal dunia. Kami merayu sangat-sangat lakukan sesuatu supaya kes turun. Tolonglah,” kata Fatin Azmi.
“Kami sudah tepu duduk di rumah. Kasihan anak-anak. Tidak tahu hendak buat apa lagi. Tetapi kes tidak turun-turun. Kita yang dewasa mungkin boleh tahan sedikit lagi. Tetapi budak-budak tengah aktif memang kasihan sangat,” ujar Wan Abu Bakar.

“Hampir setiap hari kes akan mencatat angka tertinggi. Pemimpin atasan bertelagah merebut kuasa. Kematian saban hari semakin tinggi. Rakyat semakin sengsara,” tulis Khatijah Cheram.
“Tolonglah rakyat Malaysia. Berilah sedikit komen positif. Kita sangat memerlukannya sekarang ini,” kata Alsharif Amin Amin.
Ada juga segelintir rakyat Malaysia menyifatkan peningkatan kes Covid-19 sama rancak dengan kehangatan Sukan Olimpik yang berlangsung di Tokyo, Jepun sekarang.
“Sebagai rakyat amat berbangga. Rekod Sukan Olimpik setiap empat kali setahun baru bertukar. Tetapi kita di Malaysia hari-hari mencipta rekod baharu. Terbaik,” sindir Sara Lya.
“Jose Mourinho pernah berkata, rekod bukan untuk dipegang tetapi untuk dipecahkan,” kata Igat Anja Cfg.
“Tiap-tiap hari pecah rekod. Sudah berapa pingat emas kita dapat?,” komen Khairul Azlan Abdul Rashid.
“Tahniah negeri Selangor penyumbang utama. Dengar cerita semalam ‘bersepah’ macam pasar malam datang ambil vaksin,” ulas Safawati Tahiruddin
Akaun Facebook rasmi Ketua Pengarah Kesihatan, Tan Sri Dr. Noor Hisham Abdullah yang berkongsi perkembangan kes Covid-19 turut menjadi tumpuan pengguna media sosial yang semakin resah dengan perkembangan hari ini.
“Tan Sri walaupun saya sudah lengkap dua dos saya tetap takut hendak ke mana-mana kami rakyat semua berada dalam ketakutan. Kami menunggu keajaiban. Kami semua rindu keluarga sudah hampir lapan bulan tidak balik kampung,” tulis Vanila Ice.
“Lepas ini kalau umum kelonggaran untuk yang lengkap dos vaksin boleh rentas merentas semakin bertambah sengsara kita. Macam tidak berguna duduk berkurung selama ini,” ujar Wan Ji.
“Perlis kalau sudah dua digit sudah tidak boleh makan di kedai atau restoran,” kata Asraf Awaluddin yang merujuk sembilan kes baharu Covid-19 direkodkan di Perlis hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


IPhone bakal imbas imej penderaan kanak-kanak
Oleh KOSMO!

6 Ogos 2021, 6:30 pm
CUPERTINO, California – Syarikat teknologi Amerika Syarikat (AS), Apple kelmarin menyatakan bahawa pihaknya akan mengimbas telefon pintar iPhone di negara berkenaan untuk sebarang imej penderaan kanak-kanak, lapor akhbar Daily Mail kelmarin.
Ia bagi memperluaskan langkah-langkah untuk menghentikan penderaan seksual seperti yang diberitahu oleh syarikat itu sebelum ini.
Syarikat gergasi teknologi itu menyatakan, aplikasi ‘Messages’ akan menggunakan pembelajaran mesin pada peranti menggunakan teknologi dikenali sebagai ‘neuralHash‘ untuk mencari kandungan sensitif walaupun komunikasi tersebut tidak akan dibaca oleh Apple.
Sekiranya ‘neuralHash‘ menemui gambar yang diragui, ia akan dinilai oleh manusia dan mereka boleh memaklumkannya kepada pegawai penguatkuasa undang-undang bergantung kepada keadaan.
Sekiranya seorang kanak-kanak menerima gambar yang bersifat seksual, ia akan dikaburkan dan kanak-kanak tersebut akan diberi amaran dan diberitahu boleh memilih untuk tidak melihat gambar yang diterima.
Kaedah sama akan digunakan sekiranya kanak-kanak tersebut cuba menghantar gambar seksual.

Apple sedang mengemaskini aplikasi ‘Siri’ dan ‘Search’ pada perantinya dengan maklumat yang diperluas mengenai apa yang harus dilakukan jika ibu bapa dan anak-anak ‘menghadapi situasi yang tidak selamat’.
Syarikat teknologi lain termasuk Microsoft, Google dan Facebook telah berkongsi apa yang dikenali sebagai ‘senarai hash’ yang menandakan gambar penderaan seksual kanak-kanak di untuk dipadamkan.
Pada Jun 2012, 18 buah syarikat dalam Gabungan Teknologi termasuk Apple, Microsoft, Google dan Facebook membentuk pakatan untuk menyingkirkan kandungan penderaan seksual kanak-kanak dalam inisiatif yang dipanggil ‘Project Protect’.
“Perlindungan yang diperluas Apple untuk melindungi kanak-kanak adalah sesuatu perubahan yang mengagumkan.
“Dengan begitu ramai orang menggunakan produk Apple, langkah-langkah keselamatan baru ini berpotensi menyelamatkan nyawa kanak-kanak yang gambar mengerikannya diedar sebagai bahan penderaan seksual,” kata John Clark yang merupakan Presiden dan Ketua Pegawai Eksekutif Pusat Nasional Kanak-kanak Hilang dan Dieksploitasi AS. -Agensi


Tiga lelaki ditahan terlibat curi lori
Oleh NUR HUDA MUSA

6 Ogos 2021, 6:24 pm
KUALA LUMPUR – Polis menahan tiga lelaki dipercayai terlibat dengan kes curi lori yang dilaporkan hilang pada 3 Ogos lalu.
Ketua Polis Daerah Cheras, Asisten Komisioner Muhammad Idzam Jaafar berkata, hasil risikan selama dua hari oleh sepasukan polis dari D4 Bahagian Siasatan Jenayah Ibu Pejabat Polis Daerah Cheras berjaya menangkap tiga suspek berkenaan di Gombak dan Selangor.
“Pihak polis juga berjaya merampas sebuah lori jenis Nissan warna kelabu.
“Tangkapan yang dibuat melibatkan dua orang lelaki tempatan dan seorang lelaki warga asing berusia 30 hingga 50 tahun,” katanya dalam satu kenyataan di sini hari ini.
Muhammad Idzam berkata, hasil semakan juga mendapati ketiga-tiga suspek memiliki beberapa rekod jenayah dan dadah.
“Ketiga-tiga suspek ditahan di lokap Balai Polis Bukit Jalil, Kuala Lumpur dan suspek telah dibenarkan oleh mahkamah untuk direman di bawah Seksyen 117 Kanun Prosedur Jenayah selama tiga hari bermula 5 Ogos bagi melengkapkan siasatan.

“Pihak polis menasihatkan orang ramai supaya sentiasa mengunci kenderaan dan menjaga harta benda dengan baik,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Isu ekonomi, ketidakstabilan politik tingkatkan jenayah terancang
Oleh KOSMO!

6 Ogos 2021, 6:37 pm
PETALING JAYA – Ketidaktentuan politik di Malaysia dan pelbagai isu ekonomi disebabkan pandemik Covid-19 kini telah diambil kesempatan sepenuhnya oleh kumpulan jenayah terancang, terutamanya yang terlibat dalam sindiket penyeludupan dan perdagangan haram.
Advokasi Runcit dan Jenama Dagang cawangan Malaysia (RTBA Malaysia) berkata, ia turut meningkatkan kadar pengangguran dan penurunan tahap pendapatan isi rumah.
Pengarah Urusannya, Datuk  Fazli Nordin berkata, kajian menunjukkan kaitan jelas antara ketidakstabilan politik dan pertambahan aktiviti kumpulan jenayah terancang.

“Lazimnya, penjenayah mengaut keuntungan apabila kerajaan mengalih pandangan daripada isu-isu keselamatan dan penguatkuasaan serta cabaran-cabaran ekonomi.
“Pergolakan politik di Malaysia belum mencapai tahap kritikal, namun kita sudah pun melihat peningkatan aktiviti penyeludupan barangan haram dalam beberapa bulan kebelakangan ini, terutama penyeludupan rokok,” katanya dalam kenyataan.
Fazli menjelaskan,  sindiket jenayah terancang membawa masuk  sebilangan besar rokok seludup dari negara lain seperti Indonesia dan Vietnam menggunakan kapal kargo besar dan berlabuh sebelum sempadan perairan negara ini.

“Operasi licik membabitkan orang asing dan orang tempatan yang bersubahat kemudiannya membawa rokok tersebut  menerobos ke pantai yang luas untuk diedarkan seluruh Malaysia,” ujarnya.


Raffi Ahmad beri RM58,000 setiap bulan kepada isteri
Oleh MOHAMMAD SHAHEMY AZMI

6 Ogos 2021, 5:59 pm
JAKARTA – Pengacara dan pelakon terkenal Indonesia, Raffi Ahmad tanpa berselindung memberitahu bahawa dia memberikan duit belanja kepada isteri kesayangannya, Nagita Slavina berjumlah 200 juta rupiah (RM 58,000) setiap bulan.
Bahkan, menerusi pendedahan yang dilaporkan Liputan6, Raffi juga membenarkan isterinya yang kini sedang sarat hamil cahaya mata kedua untuk mengurus bayaran yang diterima daripada saluran YouTube miliknya, Rans Entertainment.
Saluran tersebut memiliki seramai 21.1 juta pelanggan.
“Saya beri duit belanja kepada Nagita sekitar 50 juta rupiah (RM14,675) serta tiga kad kredit yang setiap satunya ada 50 juta rupiah. Jadi keseluruhannya 200 juta rupiah.
“Isteri juga mengurus duit yang saya terima daripada saluran YouTube. Selalunya kalau saya hendak beli apa-apa, saya pakai duit sendiri,” kata Raffi.
Perkara tersebut didedahkan sendiri Raffi ketika meluangkan masa bersama rakan selebriti, Andrey Taulany menerusi video yang dimuat naik dalam YouTube miliknya.

Sekadar info, Raffi mengumumkan bahawa isterinya sedang hamil anak kedua selepas enam tahun menanti sekitar April lalu.
Raffi mendirikan rumah tangga dengan Nagita pada 2014 dan mereka dikurniakan seorang cahaya mata lelaki bernama Rafathar Malik Ahmad yang kini berusia enam tahun. -K! ONLINE


Presiden UMNO perlu beri penjelasan – Noh Omar
Oleh ZULKIFLI MANZOR

6 Ogos 2021, 5:31 pm
PETALING JAYA – Presiden UMNO, Datuk Seri Dr. Ahmad Zahid Hamidi perlu memberi penjelasan kepada Ahli Parlimen UMNO yang memegang jawatan Kabinet berhubung keputusan UMNO menarik balik sokongan kepada kerajaan Perikatan Nasional (PN) pimpinan Tan Sri Muhyiddin Yassin.
Ahli Parlimen Tanjung Karang, Tan Sri Noh Omar berkata, Ahli Parlimen UMNO yang sedang memegang jawatan Menteri dan Timbalan Menteri maklum keputusan UMNO tersebut, tetapi mereka mahukan penerangan yang lebih jelas.
“Saya bersetuju dengan rakan Ahli Parlimen bahawa Presiden UMNO hendaklah mengadakan perjumpaan bagi memberi penerangan. Majoriti Ahli Parlimen UMNO ini tidak terlibat dalam mesyuarat Majlis Kerja Tertinggi (MKT) UMNO,” katanya pada sidang media hari ini.
Ahmad Zahid sebelum ini mengumumkan ketetapan UMNO menarik balik sokongan kepada kerajaan PN dan menuntut supaya Muhyiddin meletak jawatan sebagai Perdana Menteri. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Cari pemilik Ford Ranger Raptor di JPJ sebagai bukti
Oleh NORLIDA AKMAR IDROS

6 Ogos 2021, 5:21 pm
SUNGAI PETANI – Menteri Besar Kedah, Muhammad Sanusi Md. Nor meminta mana-mana pihak yang mengaitkannya dengan sebuah kenderaan pacuan empat roda baharu jenis Ford Ranger Raptor agar membuat carian pemilik kenderaan itu di Jabatan Pengangkutan Jalan (JPJ).
“Boleh siasat di JPJ. Saya ada duit, boleh beli. Sampai kereta pun hampa ikut (perkembangan), bukan kereta (harga) juta-juta pun.
“Saya (jika) nak beli apa pun, insyallah, saya beli, yang tak ada duit (untuk beli itu) saya (akan) hutang dari bank (dengan) buat ‘loan’,” katanya.
Beliau berkata demikian ketika diminta mengulas mengenai gambar tular kenderaan pacuan empat roda jenis Ford Ranger Raptor yang didakwa diletakkan di satu kawasan di Sik dekat sini, baru-baru ini.
Pada 19 Julai lalu, K! ONLINE melaporkan Muhammad Sanusi telah menjelaskan kompaun sebanyak RM1,500 atas kesalahan melanggar prosedur operasi standard (SOP) kerana memandu uji sebuah kenderaan di Auto City Juru, Bukit Mertajam di Pulau Pinang pada Jun lalu.
Sebelum ini, laporan polis dibuat seorang individu selepas gambar yang mendakwa beberapa individu termasuk Muhammad Sanusi memandu uji kenderaan jenis Ford Ranger Raptor di pusat jualan dan pameran kenderaan di Auto City Juru ketika Perintah Kawalan Pergerakan (PKP) Penuh tersebar di media sosial. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Siti Sarah selamat lahirkan bayi lelaki
Oleh MOHD. HAIKAL ISA

6 Ogos 2021, 5:42 pm
PETALING JAYA – Penyanyi Siti Sarah selamat melahirkan bayi lelaki sekitar pukul 5 petang selepas menjalani pembedahan selama hampir 3 jam bermula pukul 2 petang tadi.
Perkara itu dimaklumkan pengurusnya, Nana Mohd. Rom menerusi satu kenyataan ringkas sebentar tadi.
“Assalamualaikum semua. Untuk makluman, Siti Sarah Raissuddin telah selamat melahirkan bayi lelaki sekitar pukul 5 petang tadi.
“Walaubagaimanapun keadaan Sarah masih belum sedarkan diri. Mohon doa semua untuk dipermudahkan segala urusan,” ujar Nana.
Terdahulu sekitar pukul 2 petang tadi, suami Siti Sarah, Shuib mengesahkan isterinya yang sedang bertarung dengan jangkitan Covid-19 telah menjalani pembedahan untuk mengeluarkan bayi dalam kandungan yang berusia tujuh bulan.
“Assalamualaikum semua, terima kasih yang mendoakan isteri saya, Siti Sarah Raisuddin. Sekejap lagi (tadi), lebih kurang pukul 2 petang Sarah akan menjalani pembedahan untuk keluarkan bayi dalam kandungan.

“Saya mohon terus doakan agar pembedahan tersebut dapat dijalankan dengan baik,” tulisnya dalam Instagram. – K! ONLINE


Terima kasih Ismail Sabri, Ahli Parlimen BN – PM
Oleh LUQMAN RIDHWAN MOHAMED NOR

6 Ogos 2021, 5:19 pm
PETALING JAYA – Perdana Menteri, Tan Sri Muhyiddin Yassin merakamkan penghargaan kepada timbalannya, Datuk Seri Ismail Sabri Yaakob dan semua Ahli Parlimen Barisan Nasional (BN) yang menyatakan sokongan kepada kerajaan Perikatan Nasional (PN).
Beliau dalam satu kenyataan turut mengucapkan terima kasih di atas pendirian mereka yang bersetuju bahawa keabsahannya sebagai Perdana Menteri ditentukan di Parlimen pada September dalam usul undi percaya dan bukan melalui kaedah lain.
“Ini adalah selaras dengan titah perkenan Seri Paduka Baginda Yang di-Pertuan Agong yang disampaikan kepada saya semasa sesi menghadap di Istana Negara pada hari Rabu.
“Saya berhadap agar pendirian Ahli-Ahli Parlimen BN ini akan menghentikan polemik politik yang sedang berlaku pada masa ini dan memberi ruang kepada kerajaan untuk menumpuan sepenuh perhatian kepada usaha menangani Covid-19, mempercepatkan proses vaksinasi dan memulihkan ekonomi negara,” katanya hari ini.
Menurut Muhyiddin, kepentingan rakyat dan negara perlu diutamakan dalam menghadapi pandemik Covid-19. – K! ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


155 PATI ditahan dalam dua serbuan di Tawau
Oleh IVAN AMIRUL

6 Ogos 2021, 5:16 pm
TAWAU – Seramai 155 pendatang asing tanpa izin (PATI) ditahan Jabatan Imigresen Malaysia (JIM) Sabah dalam serbuan di dua lokasi berasingan di Kilang Jalan Tanah Merotai dan Batu Lima Kampung Kilang Cermin, Jalan Kinabutan malam tadi.
Dalam Operasi Patuh Bersepadu yang bermula pukul 12 tengah malam itu, seramai 182 orang telah menjalani pemeriksaan awal.
Menerusi jumlah berkenaan, hanya 155 individu ditahan membabitkan 49 lelaki dan 67 wanita dewasa serta 39 kanak-kanak.
Timbalan Menteri Dalam Negeri II, Jonathan Yasin berkata, semua yang ditahan berusia antara satu tahun sehingga 77 tahun.
“Semua yang ditahan disyaki melakukan kesalahan mengikut Seksyen 6(1)(c) Akta Imigresen 1959/63 iaitu masuk dan tinggal di Malaysia tanpa pasport atau pas yang sah serta Seksyen 15(1)(c) Akta Imigresen 1959/63 iaitu tinggal lebih masa selepas tamat tempoh pas.
“Selain itu, siasatan juga dijalankan mengikut Seksyen 55E Akta Imigresen 1959/63 kerana membenarkan pendatang tanpa izin memasuki atau tinggal dalam premis yang diselia dan diurus mereka.

“Operasi ini dilaksanakan dengan kerjasama Sabah Electricity Sdn Bhd membabitkan 98 anggota dan pegawai dari kedua-dua agensi.
“Ia diketuai Timbalan Penolong Pengarah Imigresen (TPPI) Razman Manap @ Maznan daripada Unit Penguatkuasa, Pejabat Imigresen Tawau,” katanya dalam kenyataan media hari ini. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Sindiket curi kereta lama tumpas
Oleh NUR HUDA MUSA

6 Ogos 2021, 5:27 pm
KUALA LUMPUR – Polis berjaya menumpaskan sebuah sindiket mencuri kenderaan model lama yang aktif di sekitar Selangor dan Kuala Lumpur.
Timbalan Ketua Polis Daerah Brickfields, Superintendan Basri Sagoni berkata, sindiket tersebut ditumpaskan susulan laporan polis yang diterima berkenaan kes curi kenderaan di Jalan Kuchai Maju 1, Kuala Lumpur, di sini pada 30 Julai lalu.
“Bertindak atas maklumat, pada 2 hingga 4 Ogos, lebih kurang pukul 5.30 petang sepasukan polis dari Ibu Pejabat Polis Daerah (IPD) Brickfields telah menahan empat orang lelaki tempatan berusia 38 hingga 49 tahun.
“Polis juga berjaya merampas pakaian serta peralatan yang digunakan bagi melakukan kegiatan curi kenderaan tersebut,” katanya dalam sidang akhbar di IPD Brickfields di sini hari ini.
Selain itu katanya, polis juga merampas telefon bimbit pelbagai jenama, pelbagai komponen kenderaan seperti meter kereta dan tujuh buah kenderaan tempatan yang sebelum ini dilaporkan hilang di empat daerah iaitu Brickfields, Petaling Jaya, Cheras dan Dang Wangi.
Dalam pada itu Basri berkata, kumpulan terbabit menyasarkan kenderaan tempatan model lama untuk tujuan mendapatkan alat ganti kenderaan yang mendapat permintaan tinggi di pasaran sebelum dijual kepada bengkel-bengkel kenderaan atau kenalan.

“Kumpulan ini mula aktif sejak Mac 2021 dan mereka melakukan jenayah ini dengan peralatan yang diubah suai sendiri seperti batang kunci motokar yang telah diasah atau diukir serta batang besi yang diubah suai berbentuk kunci kereta.
“Mereka juga menyasarkan kereta tempatan model lama kerana alat ganti kenderaan tersebut mendapat permintaan yang tinggi serta tiada lagi pengeluaran baru dari kilang,” ujarnya. – K! ONLINE


Lima hari bina arca pasir vaksin Covid-19
Oleh MOHD SYALMIZI HAMID

6 Ogos 2021, 5:11 pm
GEORGE TOWN – Seorang artis visual, Mohammad Ikhwan Ibrahim, 31, mengambil masa kira-kira lima hari bagi menyiapkan arca pasir berupa beberapa jari sedang memegang botol vaksin Covid-19 di Pusat Pemberian Vaksin (PPV) Mega SPICE Convention Center di Bayan Baru di sini.
Mohammad Ikhwan yang dikenali sebagai Ikhwan Saloot itu menyiapkan arca ukiran pasir berkenaan menggunakan kira-kira 700 kilogram pasir khas dan berjaya disiapkan semalam.
Menurutnya, penghasilan arca berkenaan sebagai usaha dan sumbangannya kepada masyarakat dalam memberi kesedaran mengenai kepentingan pendaftaran bagi mendapatkan vaksin Covid-19.
“Karya seni ini juga dibina khas sebagai tanda penghargaan kepada penerima vaksin dalam usaha menyelamatkan nyawa insan sekeliling dan diri sendiri daripada bahaya virus itu serta petugas barisan hadapan.
“Sememangnya seni yang indah mempunyai hubungkait dengan psikologi manusia dan ia sedikit sebanyak dapat menghilangkan kegusaran dan ketakutan penerima suntikan vaksin apabila mereka melihat arca ini,” katanya ketika ditemui hari ini.
Mengulas lanjut, menurutnya, dia menggunakan pasir sungai halus yang dibeli di kedai perkakasan bagi menghasilkan arca tersebut.

“Jika diikutkan saya sebenarnya memerlukan 12 hari untuk menyiapkan arca itu, tetapi diberi masa untuk diselesaikan dengan segera dan berjaya siap dalam lima hari.
“Justeru saya menghabiskan masa dari pukul 8 malam sehingga 8 pagi setiap hari bagi menyiapkan arca yang setinggi kira-kira 1.8 meter itu,” katanya.
Ujarnya lagi, usaha tersebut mendapat sokongan daripada kerajaan negeri Pulau Pinang melalui Exco Pelancongan dan Ekonomi Kreatif (PETACH) dan Kelab Seni Arca Pasir. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Kerajaan PN masih kerajaan yang sah – Noh Omar
Oleh ZULKIFLI MANZOR

6 Ogos 2021, 5:24 pm
PETALING JAYA – Ahli Parlimen Tanjung Karang, Tan Sri Noh Omar menegaskan kerajaan Perikatan Nasional (PN) pimpinan Perdana Menteri, Tan Sri Muhyiddin Yassin masih sebuah kerajaan yang sah.
Menurut beliau, Yang di-Pertuan Agong bagaimanapun telah bersetuju keabsahan kedudukan kerajaan PN akan ditentukan dalam sidang Dewan Rakyatpada September ini
“Perdana Menteri telah berjanji bahawa usul undi percaya terhadapnya akan dibawa dalam sidang Parlimen pada September.
“Saya bersetuju kerajaan yang ada hari ini yang dipimpin Muhyiddin masih sah sehingga Parlimen bersidang untuk menentukan keabsahan,” katanya pada sidang akhbar hari ini.
Terdahulu Timbalan Perdana Menteri, Datuk Seri Ismail Sabri Yaakob hari ini mengumumkan seramai 31 Ahli Parlimen Barisan Nasional (BN) menyokong penuh kerajaan PN pimpinan Muhyiddin.
Mereka termasuk Noh, Ahli Parlimen Baling, Datuk Seri Abdul Azeez Abdul Rahim dan Ahli Parlimen Jelebu, Datuk Seri Jalaluddin Alias menolak sebarang usaha menjatuhkan kerajaan pimpinan Muhyiddin yang juga Presiden Parti Pribumi Bersatu Malaysia (Bersatu). – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Lelaki hadiri majlis perkahwinan bekas kekasih naik helikopter
Oleh KOSMO!

6 Ogos 2021, 5:30 pm
JAKARTA – Tetamu sebuah majlis perkahwinan di Indonesia terkejut apabila sebuah helikopter yang membawa seorang lelaki secara tiba-tiba mendarat berhampiran rumah pengantin, lapor laman berita Suara.com semalam.
Lebih mengejutkan, lelaki yang menaiki helikopter tersebut sebenarnya merupakan bekas kekasih pengantin perempuan yang hadir ke majlis perkahwinan itu.
Menerusi satu video yang tular, sebilangan tetamu kelihatan sedang berdiri sambil meninjau ke atas langit sebaik mendengar bunyi sebuah helikopter yang amat hampir dengan lokasi majlis.
Helikopter tersebut kemudiannya mendarat di satu kawasan lapang berhampiran rumah pengantin serta mengakibatkan kain-kain perhiasan majlis terbang ditiup kipas helikopter itu.
Seorang lelaki berbaju batik lengkap dengan songkok kemudiannya turun dari helikopter tersebut dan menuju ke arah rumah pengantin.
Berdasarkan keterangan pada video yang dimuat naik di Instagram @fakta.indo itu, lelaki tersebut rupa-rupanya merupakan bekas kekasih pengantin perempuan.

Video itu menjadi perhatian netizen dengan menerima lebih 491,000 tanda suka serta ramai yang meninggalkan pelbagai komen lucu.
“Akhirnya, yang naik helikopter akan kalah dengan yang naik pelamin,” tulis seorang netizen.
“Selepas turun dari helikopter baru sedar khemah sudah roboh, kerusi berselerak. Berjalan perlahan, pergi bersalaman dan terus terbang pulang kerana misi sudah selesai. Elegan yang tiada tandingan,” tulis seorang lagi. – AGENSI


Peguam rugi RM260,000 diperdaya Macau Scam
Oleh MOHD SYALMIZI HAMID

6 Ogos 2021, 5:14 pm
SEBERANG PERAI – Seorang peguam sebuah syarikat guaman di Bukit Mertajam di sini berputih mata apabila kerugian hampir RM260,000 dipercayai akibat diperdaya sindiket Macau Scam baru-baru ini.
Mangsa berusia 40 tahun itu dikatakan mula terjerat dalam sindiket berkenaan selepas menerima panggilan telefon ketika di rumahnya di Sungai Petani, Kedah pada Rabu lalu kononnya daripada pegawai Lembaga Hasil Dalam Negeri (LHDN).
Ketua Jabatan Siasatan Jenayah Komersial negeri, Asisten Komisioner Mohd. Rosni Mohd. Lazim berkata, menerusi panggilan itu, suspek lelaki mendakwa mangsa mempunyai tunggakan cukai berjumlah RM32,000 susulan pembukaan sebuah syarikat di Melaka.
Menurut Mohd. Rosni, mangsa menafikan perkara tersebut sebelum panggilan disambungkan kepada dua pegawai polis kononnya untuk menerangkan penglibatannya kononnya dalam kes jenayah berkaitan dadah.
“Ketika berbual dengan suspek ketiga yang memperkenalkan diri sebagai Asisten Komisioner Koh Fei Chew, mangsa diperdaya dengan alasan mampu membersihkan namanya sebelum diarahkan membuat pemindahan wang berjumlah RM259,900.
“Mangsa yang terpedaya kata-kata suspek telah membuat transaksi pindahan wang secara berperingkat ke dalam tiga akaun bank berbeza sebelum menyedari ditipu dan membuat laporan polis di Ibu Pejabat Polis Daerah Seberang Perai Tengah di Bukit Mertajam semalam,” katanya kepada pemberita hari ini.

Tambah Mohd Rosni, semakan pihaknya ke atas nombor akaun sebuah bank yang diberikan oleh suspek mendapati ia dipercayai milik keldai akaun.
“Tiada laporan polis setakat ini berhubung nombor akaun itu, namun nombor telefon yang digunakan sindiket bersangkut tiga laporan di Dato Keramat dan Bukit Mertajam serta di Nilai, Negeri Sembilan.
Menurutnya, kes disiasat mengikut Seksyen 420 Kanun Keseskaan iaitu menipu. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


UiTM FC tambah ‘luka’ Perak FC
Oleh MUHAMAD ARDIE PUTRA SUHAIMI

7 Ogos 2021, 11:14 pm
PETALING JAYA – Pasukan tercorot Liga Super, UiTM FC akhirnya menamatkan kemarau selepas meraih kemenangan pertama saingan musim ini dengan menewaskan Perak FC 2-0 sebentar tadi.
Pada saingan di Stadium UiTM, Shah Alam itu, skuad The Lions Troops kendalian Reduan Abdullah itu menjaringkan gol hasil gerakan cantik yang berjaya disudahkan oleh Sean Giannelli pada minit ke-30.
Bersambung pada babak kedua, skuad The Bos Gaurus terus hampa apabila pasukan tuan rumah meledak jaringan kedua menerusi Shafiq Al-Hafiz yang memanfaatkan peluang terhidang pada minit ke-74.
Perak yang dibimbing oleh oleh pengendali sementara, Shahril Nizam Khalil berusaha untuk bangkit tetapi sudah terlewat dengan keputusan 2-0 sehingga kekal sehingga tamat perlawanan.
Keputusan tersebut menyaksikan nasib malang pasukan Perak FC berterusan dengan kekal di zon penyingkiran liga di kedudukan ke-11 dengan 13 mata manakala UiTM FC meraih lima mata.
Sementara itu, di Stadium Kuala Lumpur, Cheras, skuad Kuala Lumpur City (KL City) menamatkan ‘badi’ seri sejak empat perlawanan lepas dengan menewaskan Petaling Jaya City (PJ City) dengan keputusan 1-0.

Pada aksi tersebut, skuad kendalian Bojan Hodak meraih gol tunggal perlawanan menerusi ledakan kapten pasukan, Paulo Josue pada minit ke-31.
Josue berpeluang untuk menambah gol buat KL City tetapi gagal menyempurnakan sepakan penalti pada minit-minit akhir perlawanan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


‘Ketika harapan punah, berlaku keajaiban sebab doa, Yasin, solat hajat’
Oleh MOHD. HAIKAL ISA

7 Ogos 2021, 11:04 pm
PETALING JAYA – Pelawak Shuib percaya, doa, bacaan Yasin dan solat hajat tidak henti-henti daripada semua orang menjadi antara asbab berlakunya keajaiban Tuhan terhadap perubahan keadaan kesihatan isterinya, Siti Sarah yang kritikal di Unit Rawatan Rapi, Pusat Perubatan Universiti Kebangsaan Malaysia.
Akui Shuib, ketika segala harapannya seperti sudah punah, Allah menunjukkan jalan keluar selepas memikirkan Siti Sarah yang tidak stabil selepas pembedahan mengeluarkan bayi dalam kandungan, petang Jumaat.
“Sekitar pukul 7.45 malam, oksigen Sarah turun sampai 69, semasa tu saya rasa macam hilang nyawa, kemudian pukul 11.10 malam, doktor beritahu keadaan Sarah sangat kritikal, oksigen dah turun sampai 40.
“Tetapi betullah apabila Allah beri rahmat-Nya kepada hamba yang memerlukan, dengan doa, Yasin dan solat hajat, berlaku keajaiban pada pukul 2 pagi apabila paras oksigen Sarah naik kepada 77 dan 80 pukul 8 pagi. Setakat pukul 6 petang tadi, oksigennya 85.
“Satu perkembangan yang sangat luar biasa. Keajaiban daripada Allah sebab berkat doa orang ramai termasuk yang membacakan Yasin dan melakukan solat hajat untuk kesembuhan Sarah. Satu per satu, Allah permudahahkan urusan,” katanya sebelum memulakan bacaan Yasin sebentar tadi (Sabtu malam).
Bagaimanapun, Shuib atau nama lengkapnya, Shahmira Muhamad, 37, turut memaklumkan isterinya harus terus berjuang kerana virus Covid-19 sangat jahat dan pada bila-bila masa, paras oksigen mungkin boleh berubah.

Dalam pada itu, mengulas tentang keadaan terkini cahaya matanya, Ayash Arfan, Shuib berkata, semuanya berada dalam keadaan yang semakin baik.
“Bayi sudah bernafas dengan baik, boleh terima oksigen melalui tiub ke paru-parunya.
“Kaki dah menendang dan tangan bergerak serta menggenggam. Cuma buat masa sekarang, dia belum menangis dan mengeluarkan suara. Insya-Allah doakan yang baik-baik,” ujarnya. – K! ONLINE


Bukan jadi bapa ayam, memang aku ditahan – Tauke
Oleh MOHD. HAIKAL ISA

7 Ogos 2021, 9:50 pm
PETALING JAYA – “Kepada yang tidak puas hati, memang saya ditahan untuk bantu siasatan dan saya telah pun memberikan kerjasama yang sepenuhnya kepada pihak berkuasa.”
Demikian pendedahan ringkas pelawak, Tauke (Jambu) atau nama lengkapnya, Zamatul Amri Zakaria yang mengaku ditahan oleh pihak berkuasa bagi membantu siasatan berhubung kegiatan pemerdagangan manusia bagi tujuan seks, baru-baru ini.
Pengakuan tersebut dilakukan menerusi akaun Instagram Story miliknya yang diulang siar isterinya, Nadia Mohd Effendi, hari ini.
Bagaimanapun, Tauke, 45, menafikan penahanan tersebut adalah berkaitan dengan isu ‘bapak ayam’ dan perkara-perkara seperti yang disebutkan itu.
“Bukan jadi bapa ayam atau pengedar, tiada kaitan aktiviti tersebut,” ujarnya lagi.
Terdahulu, Tauke yang juga merupakan bekas peserta Raja Lawak musim pertama berkali-kali menafikan dia adalah pelawak terkenal ditahan polis Ahad lalu kerana dipercayai terlibat dengan kegiatan pemerdagangan manusia untuk tujuan eksploitasi seks di sebuah hotel di Kuala Pilah.

Berdasarkan laporan media, Ketua Polis daerah Kuala Pilah, Superintendan Amran Mohd Ghani memaklumkan, pelawak yang ditahan merupakan seorang lelaki dalam lingkungan 40-an ketika Ops Pintas dilaksanakan Bahagian Siasatan Jenayah (BSJ) Daerah sekitar pukul 10 pagi.
Dalam serbuan itu, polis merampas sebuah kereta Perodua Axia, beberapa bungkus kondom, sejumlah wang tunai dan empat biji telefon pintar. – K! ONLINE


[VIDEO] Suara penanggal di Melaka?
Oleh MOHD RASDAN AHMAD

7 Ogos 2021, 9:36 pm
PETALING JAYA – Satu klip video yang merakamkan suara seram yang didakwa datang daripada teriakkan ‘penanggal’ kini sedang tular di media sosial.
Klip video suara seram itu dikongsikan oleh Mizan Yusof Mizan di Kumpulan Facebook Kelab Cerita Hantu Malaysia (KCHM).
Berdasarkan video pendek tersebut, kedengaran seperti satu suara tangisan yang sangat kuat. Jelas Mizan Yusof, kejadian tersebut dipercayai berlaku di Melaka dan penduduk mendakwa ‘tangisan’ tersebut adalah bunyi ‘penanggal’.
Namun begitu, rata-rata orang ramai mendakwa ia bukan bunyi makhluk halus seperti yang disangka sebaliknya itu adalah bunyi seekor musang.
Tetapi ada juga yang percaya bahawa bunyi itu memang datangnya dari makhluk tersebut. Fauzi_Sahar berkata, dia seakan namapak satu kelibat makhluk halus tersebut di atas cahaya lampu jalan berkenaan.
“Saya nampak macama ada sesuatu di atas cahaya lampu itu, kalau dizoomkan memang akan nampak seakan-akan sedang mengintai,” jelasnya.

Meskipun begitu, sehingga kini tidak dapat dipastikan kesahihan video tersebut. – K! ONLINE.

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kes meningkat bukan sebab kelonggaran Fasa 3 PPN
Oleh NUR NAZLINA NADZARI

7 Ogos 2021, 8:59 pm
KANGAR – Sebahagian besar kes positif Covid-19 yang dicatatkan di negeri ini hari ini adalah berpunca daripada kontak rapat selain melibatkan tahanan di Pusat Koreksional Perlis.
Perlis mencatatkan peningkatan kes pada hari ini iaitu 41 kes baharu berbanding hanya sembilan kes pada semalam.
Setiausaha Kerajaan Negeri, Azman Mohd. Yusof berkata, kes positif itu melibatkan 23 kes tempatan, tiga kes import dan 15 lagi melibatkan tahanan.
Katanya, kebanyakan kes tempatan adalah hasil saringan kontak rapat terdiri daripada ahli keluarga seperti kes di Kuala Perlis dan Chuping serta kontak rapat dengan rakan sekerja di Beseri dan Sanglang.
“Kes ini diperoleh daripada saringan sebelum ini dan bukannya kes baharu disebabkan Perlis memasuki Fasa Tiga Pelan Pemulihan Negara (PPN) sejak Rabu lalu.
“Sehubungan itu, penduduk dinasihatkan supaya berhati-hati dan terus mematuhi prosedur operasi standard (SOP) yang telah ditetapkan,” katanya ketika dihubungi di sini hari ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Elak sertai perhimpunan 21 Ogos ini -Acryl Sani
7 Ogos 2021, 10:42 pm
KUALA LUMPUR – Polis Diraja Malaysia (PDRM) menyifatkan rancangan untuk mengadakan satu perhimpunan jalanan pada 21 Ogos ini sebagai tindakan yang tidak bertanggungjawab kerana melanggar prosedur operasi standard (SOP).
Ketua Polis Negara, Datuk Seri Acryl Sani Abdullah Sani berkata, pihaknya sedia maklum rancangan untuk mengadakan perhimpunan jalanan tersebut pada 21 Ogos ini.
Acryl Sani
“Tindakan itu bukan sahaja tidak bertanggungjawab kerana melanggar SOP Pelan Pemulihan Negara (PPN), bahkan juga membelakangkan keselamatan kesihatan dalam senario semasa penularan Covid-19.
“PDRM meminta orang ramai untuk tidak menyertai sebarang aktiviti yang melanggar undang-undang dan SOP yang sedang berkuatkuasa,” ujarnya dalam satu kenyataan sebentar tadi.
Menurut beliau, demi keselamatan kesihatan umum, PDRM tidak akan bertolak ansur dengan mana-mana pihak yang dikesan masih berdegil menganjur atau menyertai sebarang perhimpunan.
“Kita tidak akan teragak-agak untuk mengambil tindakan tegas dalam perkara ini. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kerja baiki paip pecah dasar sungai berjalan lancar
Oleh TENGKU DANISH BAHRI TENGKU YUSOFF

7 Ogos 2021, 9:46 pm
KUALA TERENGGANU – Kerja-kerja pembaikan paip utama pecah di dasar Sungai Terengganu yang menyebabkan gangguan bekalan air kepada 28,700 keluarga di daerah ini dan Kuala Nerus berjalan lancar.
Ahli Lembaga Pengarah Syarikat Air Terengganu (Satu), Burhanuddin Helmi Mohamed @ Harun berkata, pihaknya percaya kerja-kerja pembaikan tersebut boleh siap sepenuhnya mengikut jadual pada Rabu ini.
“Kerja-kerja pembaikan paip utama di dasar Sungai Terengganu kini sudah memasuki fasa kritikal.
“Sebaik kerosakan paip bersaiz 1,200 milimeter (mm) itu dibaiki sepenuhnya, Satu akan memulakan ujian saliran air dengan tekanan rendah bagi mengesan jika terdapat kebocoran lain,” katanya di sini hari ini.
Burhanuddin Helmi berkata, sebaik fasa kritikal selesai, kerja-kerja pembaikan dianggap sudah selesai 70 peratus bagi membolehkan proses pemulihan dimulakan.
Tambah beliau, Satu seterusnya memerlukan dua hari untuk memenuhi tangki utama dengan bekalan air bagi kegunaan penduduk.

“Pemulihan bekalan air akan berlaku secara berperingkat dengan penduduk yang menetap di lokaliti berhampiran loji utama berkemungkinan besar akan menerima bekalan air lebih awal,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Gol lewat, Sheriddin bangkit selamatkan Penang FC
Oleh MOHD SYALMIZI HAMID

7 Ogos 2021, 11:24 pm
GEORGE TOWN – Pasukan Penang FC berjaya memperoleh kemenangan berganda 2-1 pada aksi perlawanan ke-18 Liga Super menentang Melaka United FC di Stadium Bandaraya Pulau Pinang di sini malam tadi.
Gol lewat skuad bimbingan Jurgen Klopp’ Malaysia, Tomas Trucha itu hadir pada babak separuh masa kedua hasil ledakan pemain importnya, Rafael Vitor pada minit ke-75 disusuli Sheriddin Boboev pada minit ke-93.
Pada separuh masa pertama, Penang FC gagal memperoleh gol pendahuluan apabila penyerang import dari Brazil, Casagrande gagal menyudahi hantaran silang pada minit ke-16.
Cubaan Mohamad Al Hafiz Harun melakukan rembatan jauh ke kubu lawan pada minit ke-25 juga masih tidak menjadi apabila sepakan tunggalnya sekadar menerjah ke tepi gawang pasukan pelawat.
Pun begitu, pasukan bimbingan Zainal Abidin Hassan juga tidak mahu melepaskan peluang apabila penyerangnya, Sony Norder dilihat beberapa kali cuba merembat bola ke gawang tuan rumah tetapi dikawal kemas barisan hadapan skuad Harimau kumbang.
Pada separuh masa kedua, kedua-dua pasukan tampil lincah mengasak benteng pertahanan lawan masing-masing dengan melakukan beberapa percubaan bagi mengutip jaringan pertama dalam perlawanan itu.

Pada minit ke-66, Penang FC terpaksa beraksi dengan hanya 10 pemain apabila pemain tengahnya, Muhammad Khairu Azrin Khazali dilayangkan kad merah atas halangan yang dilakukannya ke atas.
Pasukan tuan rumah akhirnya mencipta jaringan pertama menerusi sepakan penalti menerusi pemain pertahanan, Rafael Vitor pada minit ke-75 sekali gus mengecewakan Khairul Fahmi Che Mat di tengah kubu lawan.
Gol penyamaan buat Melaka United FC hadir di pengunjung perlawanan pada minit ke-90 apabila penyerang importnya, Giovane Gomes De Silva meledakkan gol kemas ke gawang tuan rumah.
Tidak mahu mengalah, Penang FC menerusi Sheriddin Boboev sekali lagi menyumbat mata kedua buat pasukan pada tambahan masa minit ke-93 sebelum wisel penamat dibunyikan.
Kedudukan pasukan tuan rumah kekal 2-1 dan Penang FC akan bertemu pasukan Sabah FC pada 14 Ogos ini. – K! ONLINE


TFC mudah atasi Sri Pahang 2-0
Oleh TENGKU DANISH BAHRI TENGKU YUSOFF

7 Ogos 2021, 11:09 pm
KUALA NERUS – Terengganu FC (TFC) terus menghidupkan peluang mencabar kejuaraan Liga Super selepas mudah menewaskan Sri Pahang 2-0 di Stadium Sultan Mizan Zainal Abidin di sini sebentar tadi.
Kemenangan dalam aksi derbi Pantai Timur itu membolehkan TFC mengutip 37 mata, lima mata ketinggalan di belakang pendahulu, Johor Darul Ta’zim (JDT).
Tirai jaringan dimulakan pada minit ke-12 hasil sepakan leret David Da Silva yang melepasi kawalan pertahanan, Herold Goulon sebelum penyerang Brazil itu dikeluarkan akibat kecederaan hamstring.
Kerancakan pelawat menyerang kemudian dihukum oleh bekas pemainnya, Faisal Abdul Halim yang tidak dikawal untuk mudah menanduk hantaran Mohd. Faiz Nasir pada minit ke-24.
Mendahului 2-0, Terengganu bermula baik pada babak kedua namun rembatan lencong Dechi Marcel (m-50) sedikit tinggi melepasi pintu gol lawan.
Kemasukan pemain import, Abubakar Yakubu tetap gagal mengubah corak permainan Sri Pahang sekaligus memaksa skuad Tok Gajah pulang hampa dengan tangan kosong. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lima suspek kes samun berkumpulan ditahan
Oleh NUR SYAZWANA MANSOR

7 Ogos 2021, 10:35 pm
SUNGAI PETANI – Polis menahan lima lelaki kerana disyaki terlibat dalam kejadian samun bersenjatakan parang di jalan berhampiran simpang Harvard, Gurun dekat sini pada hujung bulan lalu.
Kesemua suspek berusia antara 18 hingga 25 tahun itu ditahan sepasukan polis Bahagian Siasatan Jenayah Berat (D9) Ibu Pejabat Polis Kontinjen Kedah pada semalam.
Ketua Polis Kedah, Datuk Kamarul Zaman Mamat memberitahu, kejadian samun kira-kira pukul 11 malam, 29 Julai lalu itu melibatkan seorang mangsa iaitu lelaki berusia 28 tahun.
Katanya, mangsa disamun suspek yang bersenjatakan sebilah parang sepanjang kira-kira 60 sentimeter (cm).
“Hasil siasatan mendapati kejadian berlaku ketika mangsa melalui kawasan kejadian sebelum diminta berhenti oleh suspek.
“Salah seorang suspek berpura-pura bertanya mangsa sama ada sebuah motosikal yang rosak di kawasan berhampiran tempat kejadian adalah milik mangsa atau tidak,” katanya dalam satu kenyataan di sini hari ini.

Menurutnya, salah seorang suspek kemudian bertindak mengambil sebilah parang dari raga motosikalnya dan mengacukannya pada leher mangsa lalu meminta menyerahkan semua barang milik mangsa.
“Kejadian mengakibatkan mangsa mengalami kerugian sebanyak RM1,100 selain kehilangan beg galas dan beberapa dokumen lain,” ujarnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Urus niaga JPJ di pejabat pos disambung bermula Isnin
Oleh AHMAD SHAHERMAN SHAMSURI

7 Ogos 2021, 8:40 pm
PETALING JAYA – Pos Malaysia Berhad (Pos Malaysia) akan menyambung semula urus niaga Jabatan Pengangkutan Jalan (JPJ) termasuk urusan pembaharuan lesen memandu dan cukai jalan di pejabat pos bermula Isnin depan.
Pos Malaysia dalam satu kenyataan berkata, bagaimanapun semua urusan tersebut dibuat secara janji temu bagi tujuan keselamatan serta mengelakkan kesesakan di pejabat pos.
Menurutnya, pelanggan boleh membuat janji temu secara dalam talian melalui ciri Outlet Finder di www.pos.com.my atau aplikasi mudah alih Pos Malaysia mulai esok.
“Setiap pelanggan hanya dibenarkan menempah satu slot sehari dan dan menjalankan tidak lebih tiga urusniaga setiap janji temu.
“Para pelanggan diminta untuk mematuhi semua prosedur operasi standard (SOP) yang ditetapkan seperti pemakaian pelitup muka, pemeriksaan suhu, pengimbasan kod MySejahtera dan penjarakan fizikal satu meter apabila berada di dalam premis,” katanya di sini hari ini.
Mengulas lanjut, Pos Malaysia berkata, pelanggan juga dinasihatkan supaya tidak mengunjungi pejabat pos sekiranya berasa tidak sihat atau mengalami gejala Covid-19.

Untuk sebarang pertanyaan, orang ramai boleh menghubungi Pos Malaysia menerusi AskPos di www.pos.com.my atau seperti yang tersedia di skrin utama aplikasi mudah alih.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Bomba hantar vaksin guna helikopter, bot
Oleh MASTURAH SURADI

7 Ogos 2021, 8:47 pm
MERSING – Jabatan Bomba dan Penyelamat Malaysia (JBPM) menggerakkan helikopter jenis MI-17 dan menggunakan tiga unit bot bagi membantu misi penghantaran 200 unit vaksin untuk kegunaan Pusat Pemberian Vaksin (PPV) bergerak di kepulauan daerah ini.
Pengarah JBPM Negeri Johor, Datuk Yahaya Madis berkata, program berkenaan telah berjalan bermula 5 Ogos sehingga hari ini bagi suntikan dos pertama kepada 200 orang penerima.
Katanya, aset helikopter dikendalikan oleh Timbalan Penguasa Bomba I Ahmad Fissol Ismail dan dibantu oleh Penolong Penguasa Bomba Amir Fitri Salim termasuk tiga orang kru penerbangan.
“Aset digerakkan bagi membantu misi penghantaran 200 unit vaksin untuk kegunaan PPV bergerak di kepulauan dalam daerah Mersing.
“Turut serta dalam misi penghantaran tersebut adalah Penguasa Bomba Al Hasra Mohamed, Ketua Zon 2 bersama Penolong Penguasa Bomba Mohd Azhari Awi, Ketua Balai, Balai Bomba dan Penyelamat (BBP) Mersing,”katanya dalam kenyataan hari ini.-K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


85.41 peratus guru sudah divaksin
Oleh MOHD. HUSNI MOHD. NOOR

7 Ogos 2021, 8:53 pm
PUTRAJAYA – Seramai 352,649 orang guru di seluruh negara sudah menerima sekurang-kurangnya satu dos vaksin Covid-19 setakat hari ini.
Perkara itu dikongsi Menteri Kanan (Pendidikan), Datuk Dr. Radzi Jidin menerusi hantaran di Facebook, hari ini.
Radzi
Radzi berkata, jumlah itu mewakili 85.41 peratus guru di seluruh negara.
Beliau berkata, bagi anggota kumpulan pelaksana (AKP) pula, jumlah yang menerima sekurang-kurangnya dos pertama adalah seramai 52,256 orang AKP atau 77.69 peratus.
“Selain itu, seramai 54,930 orang pekerja perkhidmatan sokongan termasuk operator bas dan van sekolah yany mewakili 46.64 peratus turut menerima sekurang-kurangnya satu dos vaksin.
“Bagi guru kelas peperiksaan pula, seramai 84,995 orang atau 94.89 peratus telah menerima sekurang-kurangnya satu dos vaksin,” katanya.

Pada masa sama, Radzi menyeru kepada menyeru guru, AKP dan pekerja perkhidmatan sokongan yang masih belum menerima temujanji dos pertama vaksin atau belum mendaftar supaya mengambil tindakan segera untuk mendapatkan vaksin masing-masing.
Jelasnya lagi, perincian mengenai pemberian vaksin secara jumpa terus (walk-in) bagi kumpulan khas sekolah di bawah Kementerian Pendidikan (KPM), termasuk keperluan dokumen sokongan akan dimaklumkan dalam masa terdekat.
Radzi berkata, Pasukan Petugas Khas KPM -Pasukan Petugas Khas Imunisasi Covid-19 (CITF)
kini sedang berusaha memastikan mereka yang berada dalam ekosistem pendidikan di sekolah menerima vaksin masing-masing.
“Marilah sama-sama kita menjayakan program vaksinasi negara bagi membawa Malaysia keluar daripada kemelut pandemik Covid-19,” katanya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Nenek terbiasa berlapar, minum teh berusia empat hari
Oleh KOSMO!

7 Ogos 2021, 7:30 pm
JAKARTA – Seorang wanita warga emas yang hidup susah menyatakan bahawa dia bertahan hidup dengan berlapar dan minum air teh berusia empat hari, lapor laman Merdeka.com kelmarin.
Wanita bernama Sunimah itu hidup sebatang kara dan telah kehilangan suami sejak 20 tahun lalu. Dia juga tidak mempunyai anak atau cucu.
Sunimah kini hanya bertahan hidup dengan menumpang tinggal di rumah orang lain yang keadaannya sudah hampir roboh.
Akaun Instagram @rumahyatim yang berkongsi kisah Sunimah berkata, wanita itu hanya mampu melakukan kerja menjemur kerak nasi kerana tubuhnya sudah tidak mampu melakukan pekerjaan berat yang lain.
“Nenek sudah terbiasa lapar, namun kadangkala ada jiran tetangga yang akan memberikan makanan kepada nenek,” katanya.
Sekiranya tiada jiran yang memberikannya makanan, Sunimah akan berpuasa kerana menurutnya, itu lebih baik daripada meminta-minta.

Wanita itu juga akan menyimpan air teh sehingga empat hari dan akan meminumnya sedikit demi sedikit supaya ia bertahan lama.
Kisah nenek Sunimah membuatkan netizen bersedih dan mahu membantu nenek itu.
“Di mana (lokasi) ini?,” tulis seorang netizen.
“Semoga nenek sentiasa diberikan ketabahan dan kekuatan untuk terus berjuang ya. Tuhan melihat, Tuhan tidak pernah tidur,” tulis seorang lagi netizen. -Agensi


‘Siti Sarah ditiarapkan, ada sedikit darah beku di paru-paru’
Oleh MOHD. HAIKAL ISA

7 Ogos 2021, 7:17 pm
PETALING JAYA – “Sarah sudah ditiarapkan dengan harapan oksigen dan paru-paru boleh bekerjasama.”
Demikian kata Shuib atau nama lengkapnya, Shahmira Muhamad, 37, berkenaan kondisi terkini isterinya, Siti Sarah Raisuddin yang masih lagi bertarung nyawa dengan virus Covid-19.
Hampir 30 jam koma sejak dimasukkan ke Unit Rawatan Rapi (ICU) Hospital Universiti Kebangsaan Malaysia (HUKM) sejak semalam, Shuib memberitahu, selain bahagian paru-paru yang terkesan, jantung Sarah juga berada dalam keadaan lemah.
Ujarnya lagi, harapan mereka sekarang agar paru-paru boleh kembali normal dan bekalkan oksigen dalam badan.
“Memandangkan Sarah kena jangkitan Covid-19, paru-paru dia banyak terkesan. Jantung pun sudah lemah. Mungkin sepanjang pembedahan mengeluarkan bayi semalam, jantung sudah banyak bekerja.
“Difahamkan juga, ada sedikit darah beku di paru-paru. Doktor kata, buat masa sekarang tak boleh apa-apa lagi sebab semalam baru lepas menjalani pembedahan,” katanya.

Dalam pada itu, Shuib meluahkan rasa terharu apabila setiap hari mendapat mesej dan kiriman gambar anak-anak tahfiz dan orang persendirian yang membaca Yasin dan doa selamat buat permaisuri hatinya.
“Saya terlalu terharu apabila dalam keadaan sekarang, ada saja orang hantar gambar anak-anak tahfiz baca Yasin.
“Terima kasih banyak sebab mendoakan Sarah. Ia satu rahmat terlalu besar untuk kami,” ujarnya. – K! ONLINE


Athens diancam kebakaran hutan, ribuan penduduk berpindah
Oleh KOSMO!

7 Ogos 2021, 8:45 pm
ATHENS, Greece – Beribu-ribu pelancong dan penduduk dipindahkan, manakala asap serta abu tebal menyelubungi bandar Athens ketika kebakaran hutan marak di Greece hari ini tetapi hujan lebat membawa kelegaan kepada jirannya, Turki.
Sekurang-kurangnya 1,450 anggota bomba Greece bersama 15 pesawat berusaha untuk memadamkan api. Bantuan juga tiba dari beberapa negara lain, kata pihak bomba.
Kebakaran di Greece  dijangka berterusan dengan angin kencang dan suhu tinggi mencecah 38 darjah Celsius diramalkan di beberapa  rantau hari ini.
Setakat kelmarin,  kawasan yang terbakar adalah 180 peratus lebih luas berbanding tempoh 2008 hingga 2020, demikian menurut Sistem Maklumat Kebakaran Hutan Eropah.
“Apabila kebakaran ini berakhir, kami akan membaiki kerosakan secepat mungkin,” kata Perdana Menteri,  Kyriakos Mitsotakis hari ini.
Greece  dan Turki berusaha untuk memadamkan kebakaran hutan dahsyat yang marak sejak lebih seminggu lalu ketika dua negara tersebut mengalami gelombang panas terburuk dalam tempoh beberapa dekad.

Pegawai dan pakar kaji  telah mengaitkan  cuaca panas melampau itu  dengan fenomena perubahan iklim dunia.
Draf laporan Pertubuhan Bangsa-Bangsa Bersatu yang dilihat  agensi berita AFP melabelkan rantau Mediteranian itu sebagai ‘titik panas perubahan iklim’ dan memberi amaran bahawa gelombang panas, kemarau dan kebakaran akan menjadi lebih sengit pada  masa hadapan.
Kebakaran hutan itu telah mengorbankan dua orang di Greece termasuk Presiden Dewan Perniagaan dan Industri Athens, Konstantinos Michalos.
Di negara jirannya, Turki, lapan orang terbunuh dan puluhan lagi dimasukkan ke hospital sejak kebakaran hutan berlarutan selama 10 hari.
Bagaimanapun, api terkawal selepas hujan lebat turun hari ini. – AFP


Indikator kadar kes bergejala dibuat ikut nasihat pakar
Oleh NOR IDAYU BOSRO

7 Ogos 2021, 8:44 pm
PUTRAJAYA – Pengunaan indikator baharu Pelan Pemulihan Negara (PPN) iaitu bilangan kes kemasukan hospital baharu bergejala sebagai penentuan peralihan negeri Fasa 1 ke fasa seterusnya dibuat berdasarkan nasihat pakar kesihatan serta pengalaman antarabangsa dan domestik.
Menteri Penyelaras PPN, Tengku Datuk Seri Zafrul Tengku Abdul Aziz berkata, ia dibuat dengan penelitian bahawa risiko penularan Covid-19 menurun seiring dengan peningkatan kadar vaksinasi penduduk dewasa.
“Indikator ini hanya akan menggantikan indikator sedia ada iaitu bilangan kes Covid-19 harian baharu apabila vaksinasi sesebuah negeri di dalam Fasa 1 telah mencapai kadar sekurang-kurangnya 50 peratus penduduk dewasa,” katanya dalam satu kenyataan di sini hari ini.
Dengan memberi contoh Lembah Klang yang meliputi Selangor dan Kuala Lumpur, Tengku Zafrul berkata, peralihan ke Fasa 2 PPN hanya boleh berlaku jika nilai ambang kes kemasukan hospital baharu bergejala dicapai dengan kadar 6.1 per 100,000 penduduk.
Beliau berkata, peralihan fasa bagi Lembah Klang yang kini masih di Fasa 1 PPN juga akan turut mengambil kira tahap kapasiti penggunaan unit rawatan rapi (ICU) berstatus ‘Sederhana’.
“Apabila mereka (Lembah Klang) mencapai kadar vaksinasi sekurang-kurangnya 50 peratus penduduk dewasa, indikator kes yang akan diguna pakai ialah kes kemasukan hospital baharu,” katanya yang turut menyenaraikan empat negeri Fasa 1 lain iaitu Negeri Sembilan, Johor, Kedah dan Melaka sebagai contoh sama dalam peralihan fasa berkenaan. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Aksi Syed Saddiq melompat dikecam
Oleh MOHD RASDAN AHMAD

7 Ogos 2021, 7:27 pm
PETALING JAYA – Aksi melompat bekas Menteri Belia dan Sukan, Syed Saddiq Syed Abdul Rahman semasa menyaksikan aksi wira negara ketika acara keirin Olimpik Tokyo 2020 petang tadi mendapat reaksi berbeza orang ramai.
Dalam satu hantaran yang dibuat Ahli Parlimen Muar itu, kelihatan dia melompat kegembiraan apabila dua pelumba negara, Muhammad Shah Firdaus Sahrom dan Datuk Azizul Hasni Awang melepasi pusingan kelayakan.
Untuk rekod, dua pelumba basikal trak negara itu layak ke pusingan suku akhir yang dijadualkan berlangsung petang esok.
Menerusi komen, Syed Saddiq menyatakan beliau bertindk demikian kerana gembira apabila dua atlet kebangsaan itu berjaya dan bukannya ‘melompat’ yang tiada prinsip.
“Jangan risau, saya lompat kegembiraan menyokong atlet negara. Bukan lompat seperti katak politik yang tidak berprinsip dan mudah dibeli,” ujarnya.
Rata-rata orang ramai berbeza pendapat dan turut menasihati Presiden Parti Muda itu untuk tidak berbuat sedemikian dan menyifatkan itu hanya lakonan semata-mata.

“Masa awak jadi menteri, apa saja yang anda buat?” soal Izz One.
“Dah cukup lah politik ni YB, nampak sangat berlakon. Kami rakyat tengah susah, esok fikir nak makan apa,” jelas Ferish. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Long Tiger didakwa esok
Oleh NUR ALINA HASSAN

7 Ogos 2021, 7:21 pm
MUAR – Selepas selesai menjalani tempoh kuarantin, seorang lelaki berketurunan Rohingya bergelar Long Tiger akan menghadapi tiga pertuduhan masing-masing di Mahkamah Majistret Tangkak dan Muar, esok.
Abdul Hamim Ab. Hamid, 35, akan dihadapkan ke Mahkamah Majistret Tangkak bagi pertuduhan di bawah Seksyen 506 Kanun Keseksaan kerana ugutan bunuh dan Seksyen 342 Kanun Keseksaan kerana melakukan kurungan yang salah.
Difahamkan suspek juga turut berhadapan dengan pertuduhan berasingan di bawah Seksyen 376 Kanun Keseksaan atas jenayah rogol di Mahkamah Majistret Muar.
Kosmo! pada 14 Julai lalu melaporkan Long Tiger ditahan polis itu selepas disyaki mengurung seorang bekas pekerjanya yang berusia 21 tahun.
Lelaki berketurunan Rohingya itu ditahan di sekitar daerah Muar pada pukul 9.45 malam, 11 Julai lalu dan suspek turut memiliki banyak rekod jenayah lampau bersabit kes peras ugut, culik, jenayah dan rogol.
Ketua Polis Johor, Datuk Ayob Khan Mydin Pitchay berkata, suspek sebelum ini terpaksa menjalani kuarantin selepas mempunyai kontak rapat dengan individu dijangkiti Covid-19.

Jelasnya, ekoran itu pendakwaan terpaksa ditangguhkan ke tarikh lain.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


UMNO anggap jawatan Ahli MKT masih sah
Oleh ZULKIFLI MANZOR

7 Ogos 2021, 7:36 pm
PETALING JAYA – UMNO berpendirian pandangan Jabatan Pendaftaran Pertubuhan (ROS) bahawa tempoh pemegang jawatan Majlis Kerja Tertinggi (MKT) parti itu bagi penggal 2018-2021 telah tamat pada 30 Jun 2021 adalah tidak lagi berbangkit.
Setiausaha Agung UMNO, Datuk Seri Ahmad Maslan berkata, pendirian itu berdasarkan surat-menyurat antara ROS dan UMNO yang telah mewujudkan satu harapan yang sah oleh UMNO ke atas ROS untuk memperakukan penangguhan pemilihan UMNO.
Menurut beliau, UMNO membuat pertimbangan menangguhkan pemilihan UMNO selama 18 bulan selepas mempertimbangkan pandangan yang diberi oleh ROS melalui surat bertarikh 2 Jun 2021, surat daripada Ketua Pengarah Kesihatan Malaysia bertarikh 10 Mei 2021 dan surat daripada Timbalan Ketua Pengarah Majlis Keselamatan Negara (MKN) bertarikh 11 Jun 2021.
“Mesyuarat MKT pada 19 Februari 2021 menetapkan untuk menangguhkan pemilihan UMNO. Mesyuarat MKT pada 25 April 2021 membuat keputusan merujuk kepada ROS dan MKN bagi mendapatkan pandangan berkenaan menjalankan mesyuarat dan pemilihan parti dalam suasana pandemik Covid-19 di Malaysia.
“MKN dan KKM telah mengesyorkan bahawa sekiranya pemilihan secara maya tidak dapat dilaksanakan, maka penangguhan patut dibuat untuk mengekang penularan wabak Covid-19,” katanya dalam satu sidang media hari ini.
Ahmad berkata, pandangan pihak ROS, MKN dan KKM itu kemudian telah dimaklumkan kepada Ahli MKT UMNO dan ROS sedia maklum MKT UMNO membuat keputusan menangguhkan pemilihan untuk tempoh 18 bulan selaras dengan Fasal 10.16 Perlembagaan UMNO melalui surat UMNO kepada pihak ROS bertarikh 24 Jun 2021.

Tegas beliau, MKT telah membuat keputusan secara majoriti melalui resolusi pekeliling dan dalam menjalankan kuasanya menurut Fasal 10.16 yang bersetuju untuk menangguhkan pemilihan parti selama 18 bulan bermula 30 Jun 2021.
Tambah beliau, Perlembagaan UMNO tidak menyebut secara khusus berkenaan kaedah untuk MKT membuat sesuatu keputusan, maka keputusan MKT telah dibuat berdasarkan suara majoriti.
Jelas beliau, seramai 52 daripada 56 Ahli MKT UMNO telah bersetuju agar pemilihan parti ditangguhkan.
“Pihak ROS telah memperakui penerimaan surat UMNO bertarikh 24 Jun 2021 melalui surat ROS bertarikh 19 Julai 2021 yang antara lain telah menyatakan bahawa pihak ROS tidak mempunyai halangan terhadap penangguhan pemilihan parti UMNO dan keputusan ini adalah mematuhi Fasal 10.16 Perlembagaan UMNO.
“Keputusan mesyuarat MKT pada 7 Julai 2021 yang dimaklumkan kepada pihak ROS melalui surat UMNO bertarikh 30 Julai 2021 hanyalah untuk mengesahkan keputusan MKT yang dibuat terlebih awal melalui resolusi pekeliling pada 18 Jun 2021,” katanya.
Justeru, katanya, pentafsiran yang diberikan oleh peguam cara UMNO terhadap Fasal 10.16 Perlembagaan UMNO adalah dengan jelas menyatakan bahawa penangguhan pemilihan UMNO adalah kuasa mutlak MKT dan oleh sebab itu UMNO hanya perlu memaklumkan kepada pihak ROS.
*UMNO berharap agar dengan penjelasan ini, maka polemik di antara UMNO dan ROS dapat diselesaikan. Tambahan lagi dengan kes Covid-19 yang tinggi mencecah sekitar 20,000 kes sehari menambah lagi kesukaran untuk mesyuarat perwakilan dan pemilihan diadakan dengan penglibatan 3.3 juta orang ahli UMNO dan 66,287 jumlah mesyuarat perwakilan UMNO di seluruh negara,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


PTTI lancar aplikasi pembelajaran SPM dalam talian
Oleh KOSMO!

7 Ogos 2021, 7:04 pm
PETALING JAYA – Pusat peningkatan akademik dan pakar dalam membantu pelajar Sijil Pelajaran Malaysia (SPM), PTTI melangkah setapak lagi seiring dengan peredaran masa apabila muncul dengan aplikasi pembelajaran khas atas talian sendiri.
Majlis pelancaran aplikasi berkenaan berlangsung secara virtual di Hitman Studio di Shah Alam yang dirasmikan mentor usahawan terkenal, Datuk Wira Dr. Azizan Osman.
Tidak ketinggalan dihadiri ikon dan dutanya sendiri MK K-Clique selain artis popular seperti Zizan Razak, Nabila Razali, Iman Troye dan Tya Arifin.
Kehadiran aplikasi terbabit juga menjadi penanda aras baru seiring tuntutan semasa termasuk membiasakan norma baharu era pandemik COVID-19 saat ini.
Ketua Pegawai Eksekutif PTTI, Siti Farhana Abu Osman atau lebih dikenali sebagai Cikgu Fana berkata, mereka tidak boleh terkebelakang dalam hal dan isu-isu pendidikan.
“Aplikasi pembelajaran atas talian ini dibangunkan staf PTTI sendiri sejak akhir tahun lalu. Kita berasakan selepas lebih lima tahun memacu dunia pendidikan terutama untuk calon SPM termasuk situasi tak terduga pandemik ini, perlu ada alternatif baru belajar yang tak terduga.

“Justeru lahirlah idea aplikasi ini. Kita juga mahu meneruskan kelangsungan membantu lebih ramai lagi pelajar SPM meningkatkan gred dan keputusan cemerlang secara atas talian,” katanya.
Tambah Cikgu Fana, aplikasi tersebut dilancarkan sebagai usaha untuk mewujudkan ruang pembelajaran khas bagi pelajar SPM.
“Kita yakin aplikasi ini mampu terus mencakna perubahan iklim pembelajaran semasa saat ini.
“Pelajar SPM juga boleh belajar secara atas talian menerusi aplikasi terbabit. Malah mereka juga dapat menonton ratusan video ulang tahun teknik dan skil belajar secara percuma,” katanya.
Menerusi pelancaran aplikasi itu juga pelajar SPM boleh melayari aplikasi www.MampuSkorSPM.com untuk memuat naiknya secara percuma.
“Pelajar juga boleh memuat turun aplikasi ini sama ada di App Store untuk pengguna Iphone atau Playstore (android).
“Ini masanya untuk pelajar SPM terutama calon peperiksaan itu mengakses ilmu dan dapat belajar percuma dengan aplikasi ini tak kira di mana saja anda berada,” ujarnya.
Ketika majlis berlangsung selain video perasmian aplikasi itu ditayangkan, penerangan mengenai ciri ciri yang dibina dalam aplikasi turut dilakukan.
MK serta artis lain turut berkongsi pandangan dan pujian mengenai muat turun dan penggunaan aplikasi terbabit serta berinteraksi dengan Pengurus Besar PTTI, Muhd. Habibunajjar Sazali. – K! ONLINE


Dihina kerana berkulit gelap, gadis teruja dapat kekasih ‘mat salih’
Oleh KOSMO!

7 Ogos 2021, 7:00 pm
JAKARTA – Seorang gadis menjadi tular di aplikasi sosial TikTok selepas membuat pendedahan bahawa dia tidak menyangka dirinya yang dahulu pernah dihina dan diejek kerana memiliki kulit gelap kini berpacaran dengan seorang lelaki ‘Mat Salih’ yang tampan, lapor laman Suara.com.
“Buat anda yang sering mengejek dan berkata saya tidak mungkin dapat teman lelaki yang kacak, anda apa khabar?” tulis gadis itu yang disertai gambar dia bersama teman lelakinya.
Menurut gadis itu, sebelum ini, dia sering mendapat ejekan daripada orang sekeliling tentang keadaan fizikalnya.
Dia mengaku sering diejek kerana bentuk wajah, badannya yang kurus serta warna kulitnya membuatkan tiada lelaki mahu menjadi kekasihnya.
Namun, tanggapan tersebut silap sama sekali apabila gadis tersebut kini memiliki buah hati yang cukup tampan.
“Kepada wanita di luar sana, maaf ya, saya mempunyai teman lelaki yang kacak dan baik,” tulis kenyataan dalam videonya.

Kisah gadis itu menarik perhatian netizen yang rata-ratanya meminta gadis itu berkongsi tip untuk mendapatkan teman lelaki sekacak itu.
“Kita sebenarnya cantik dan tampan, cuma kita berada di negara yang salah,” tulis seorang netizen.
“Tolong ajar saya untuk mendapatkan teman lelaki seperti itu,” tulis seorang lagi netizen.
Video tersebut mendapat 3.7 juta tontonan setakat ini. -Agensi


Ingkar SOP: 282 ditahan, 112 premis diarah tutup
Oleh AMREE AHMAD

7 Ogos 2021, 7:12 pm
PUTRAJAYA – Jumlah pesalah ingkar prosedur operasi standard (SOP) Pelan Pemulihan Negara (PPN) di seluruh negara semalam merekodkan 282 diberkas dengan seramai 261 dikompaun manakala 21 lagi direman.
Menteri Kanan Kluster Keselamatan, Datuk Seri Hishammuddin Tun Hussein berkata, sejumlah 112 premis yang meliputi kilang, premis perniagaan dan tapak pembinaan juga diarahkan tutup kerana didapati masih ingkar SOP.
“Pasukan task force operasi pematuhan melakukan pemeriksaan ke atas 1,754 kilang, 16,826 premis perniagaan, 773 tapak pembinaan dan 277 asrama penempatan pekerja,” katanya dalam kenyataan hari ini.
Menurut beliau, tiada tangkapan pendatang asing tanpa izin namun tiga kenderaan darat disita semalam melalui Operasi Benteng selain 909 sekatan jalan raya dilaksanakan di seluruh negara.
Menyentuh kuarantin wajib, katanya, 646 individu tiba di tanah air semalam, dengan jumlah kumulatif seramai 264,663 sudah diarahkan menjalani proses mandatori itu sejak 24 Julai tahun lalu.
“Sejumlah 9,589 individu terbabit masih lagi menjalani proses kuarantin wajib di sebanyak 83 hotel serta 11 buah institusi latihan awam dan swasta di seluruh negara,” jelas Hishammuddin.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pusing kampung jaja sarapan
Oleh MOHD AZLI ADLAN

7 Ogos 2021, 6:10 pm
BESUT – Setiap pagi, seorang peniaga makanan yang menghidap asma gigih menolak kereta sorong dari rumah ke rumah bagi menjual juadah sarapan di Pulau Perhentian, Kuala Besut di sini.
Itu rutin Nur Kamira Rizami, 31, mengunjungi setiap 230 rumah di pulau peranginan tersebut bermula dari pukul 7.30 pagi bagi memastikan makanannya terjual sejak bulan Mac lalu.
Dia berkata, ibunya, Rohani Yaakob, 49, sebelum ini berniaga pelbagai menu sarapan seperti nasi lemak, nasi dagang, nasi kerabu dan kuih-muih di Medan Selera Pulau Perhentian Kecil.
“Begitupun, sejak penutupan sektor pelancongan ekoran pelaksanaan Perintah Kawalan Pergerakan (PKP), medan selera itu sepi tanpa kehadiran pengunjung yang sebelum ini rata-ratanya merupakan pelancong.
“Orang kampung juga risau keluar rumah kerana penularan Covid-19. Mahu tidak mahu, saya ambil keputusan menjaja makanan tersebut dari rumah ke rumah demi kelangsungan hidup,” katanya ketika ditemui Kosmo! di sini hari ini.
Nur Kamira berkata, dia mengambil masa lebih dua jam menyorong jualan sarapannya dari satu rumah ke satu rumah penduduk memandangkan pergerakannya perlahan ekoran penyakit asma dihadapinya.

“Alhamdulillah sebanyak 50 hingga 60 bungkus makanan dapat dijual setiap pagi. Sekiranya terdapat lebihan tidak dijual, saya sedekahkan kepada pihak memerlukan.
“Walaupun pendapatannya cuma lima peratus daripada pernah diperolehi sebelum PKP, ia tetap rezeki yang disyukuri untuk membiayai kehidupan keluarga saya besar pada musim pandemik ini,” katanya.
Nur Kamira yang baru menerima dos pertama vaksin Covid-19 pada program Outreach Vaksinasi kelmarin amat berharap sektor pelancongan dapat dibuka secepat mungkin sebelum ketibaan musim tengkujuh pada hujung tahun ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kerap mandi tidak penting – Jake Gyllenhaal
Oleh KOSMO!

7 Ogos 2021, 6:03 pm
LOS ANGELES – Pelakon Hollywood, Jake Gyllenhaal berkata bahawa dia tidak nampak kepentingan untuk mandi dengan kerap, lapor akhbar New York Post kelmarin.
Menurut pelakon tersebut, dia biasanya akan mandi selang sehari dan tidak suka mandi selepas bersukan.
“Semakin lama, saya rasa saya semakin tidak rasa keperluan untuk mandi dengan kerap.
“Saya percaya, memiliki kelakuan yang baik, namun dengan nafas yang berbau tidak guna juga jadi saya akan menggosok gigi. Saya percaya tidak mandi juga memberi kebaikan dari segi penjagaan kulit dan badan kita bersih sendiri secara semula jadi,” katanya.
Gyllenhaal merupakan selebriti terbaharu yang mendedahkan sikap tidak suka mandi.
Selasa lalu, pelakon Kristen Bell dan suaminya Dax Shepherd berkata,  mereka kerap  terlupa untuk memandikan dua anak mereka, Lincoln, 8 dan Delta, 6, dan akan menunggu sehingga badan mereka berbau untuk dimandikan.

“Sebaik sahaja saya terhidu bau busuk, itu merupakan cara biologi untuk tahu bahawa saya perlu memandikan mereka,” katanya.
Sementara itu, pasangan pelakon Ashton Kutcher dan Mila Kunis bulan lalu berkata,  mereka hanya akan memandikan anak mereka, Wyatt, 6 dan Dimitri, 4 apabila ternampak kotoran pada badan mereka. -Agensi


Dua nelayan termasuk warga asing ditahan
Oleh WAT KAMAL ABAS

7 Ogos 2021, 6:14 pm
PARIT BUNTAR – Dua nelayan termasuk seorang warga asing ditahan bersama sebuah bot gentian kaca di perairan Kuala Gula di sini semalam.
Pengarah Zon Maritim Kuala Kurau, Komander Maritim Mohd. Sharenliza Ghazali berkata, dua nelayan itu dipercayai melanggar syarat sah lesen pada jarak kira-kira 0.8 batu nautika barat daya Kuala Gula.
“Hasil pemeriksaan pada nelayan warga Myanmar itu mendapati dia tidak mempunyai permit dan dokumen pengenalan diri yang sah.
“Tekong bot yang merupakan warga tempatan itu pula bukan pemilik asal bot gentian kaca tersebut dan ditahan untuk siasatan,” katanya di sini.
Dua nelayan, bot bersama peralatan menangkap ikan itu kemudian dibawa ke jeti zon Maritim Kuala Kurau.
Kes disiasat di bawah Seksyen 6(1)(c) Akta Imigresen 1959/63 kerana tidak memiliki dokumen pengenalan diri yang sah dan Seksyen 8(b) Akta Perikanan 1985 kerana melanggar syarat lesen.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Instagram Jack Carlin mula diserang ‘tentera bawang’
Oleh MOHD RASDAN AHMAD

7 Ogos 2021, 6:00 pm
PETALING JAYA – Kemalangan yang melibatkan pelumba basikal trek dari Great Britain, Jack Carlin dengan pelumba muda negara Muhammad Shah Firdaus Sahrom ketika saingan awal acara kirin lelaki petang tadi menjadi bualan hangat penonton.
Malah apa yang mengejutkan, laman Instagram, Jack Carlin ketika ini sedang diserang oleh ‘tentera bawang’ Malaysia yang mengutuk cara yang dilakukan oleh pelumba dunia itu.
Dalam perlumbaan di ‘heat’ kedua itu, Jack Carlin dilihat secara sengaja melanggar Muhammad Shah Firdaus sehingga pelumba kebangsaan itu mengalami kecederaan serius di bahu.
Walaubagaimanapun, Muhammad Shah Firdaus berjaya ke peringkat suku akhir esok bersama seorang lagi pelumba negara Datuk Azizul Hasni Awang di saingan individu kirin Olimpik Tokyo 2020.
Rata-rata orang ramai menyifatkan tentera bawang yang menyerang laman sosial pelumba Great Britain itu tidak sepatut tidak melakukannya dan boleh memalukan negara kita sendiri.
“Inilah dia Malaysia macam budak kecil padahal dah tua bangka ,tak payahlah kecam, segan la sikit kat Azizul dia pemain professional dan tinggi pemikirannya.

“Macam orang tak ada pelajaran adat pertandingan pasti ada yang nak menang niat jahat ke apa ke normal la,” jelas Cik Tyra Katriana.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Akibat perjumpaan rakan, Felda Sg. Panching Selatan kena PKPD
Oleh AMREE AHMAD

7 Ogos 2021, 7:08 pm
PUTRAJAYA – Sebuah lagi skim tanah rancangan persekutuan di Pahang dikenakan Perintah Kawalan Pergerakan Diperketatkan (PKPD) bermula Isnin ini yang membabitkan Felda Sungai Panching Selatan dalam Mukim Kuala Kuantan 2, Daerah Kuantan.
Menteri Kanan Kluster Keselamatan, Datuk Seri Hishammuddin Tun Hussein berkata, ia susulan pengumuman Kluster Sungai Panching Selatan semalam berpunca akibat satu perjumpaan rakan sebelum menjangkiti keluarga dengan 73 orang disah positif Covid-19.
Turut dikenakan PKPD di negeri tersebut ialah Kampung Orang Asli Sungai Bot di Batu 23, Jalan Manchis, Karak, Daerah Bentong dan Jalan Feri Lama, Teluk Gading, Daerah Rompin selain dua lokaliti dalam Daerah Maran iaitu Kampung Paya Besar Kertau dan Felda Seroja Jengka 18 setelah beberapa lagi perkampungan di Gugusan Jengka itu dikenakan PKPD.
“Selebihnya melibatkan Sabah antaranya empat lokaliti dalam Bahagian Tawau iaitu Flat Sri Semarak, Taman Semarak Indah, Taman Semarak Jaya dan Taman Sejati; Kampung Guunsing-Novunsu dan Kampung Koidupan, Daerah Penampang serta Kampung Baru Kimanis, Daerah Papar.
“Sementara baki dua lagi ialah Kampung Marau, Daerah Sipitang, Bahagian Pedalaman dan Kampung Tanjong Kapor, Bahagian Kudat,” katanya dalam kenyataan hari ini.-K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


12,000 anggota APM lengkap vaksin
Oleh MOHD SYALMIZI HAMID

7 Ogos 2021, 6:04 pm
GEORGE TOWN – Kesemua kira-kira 12,000 anggota tetap Angkatan Pertahanan Awam Malaysia (APM) telah lengkap menerima dua dos vaksin Covid-19 sekali gus meletakkan mereka lebih bersedia dan yakin untuk bertugas di barisan hadapan.
Menteri di Jabatan Perdana Menteri (Tugas-tugas Khas), Datuk Seri Mohd. Redzuan Md. Yusof berkata, usaha itu seiring dengan hasrat kerajaan dalam memastikan APM turut berperanan dalam bersama-sama mengekang penular wabak Covid-19 dalam komuniti.
Peranan itu jelasnya, termasuk bermula dengan penugasan di stesen kuarantin (Home Surveillance Centre) sehingga diberi tanggungjawab sebagai Agen Basmi Covid-19 (ABC-19).
“Setiap amanah yang diberikan kerajaan untuk APM berperanan di lapangan dalam mengekang penularan pandemik Covid-19 telah dilaksanakan dengan jayanya.
“Saya yakin dengan kemampuan dan kesungguhan yang diberikan, matlamat dalam menangani Covid-19 ini dapat dicapai,” katanya kepada pemberita hari ini.
Beliau berkata demikian selepas menghadiri sesi taklimat Pemerkasaan Komuniti dan Majlis Pemakaian Vest Pemerkasaan Komuniti dan Pangkat APM Pulau Pinang di sini yang turut dihadiri Ketua Pesuruhjaya APM, Datuk Roslan Wahab.- K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Fendy Caliph Buskers dapat rumah PPR, sewa setahun dikecualikan
Oleh HANISAH SELAMAT

7 Ogos 2021, 5:56 pm
PETALING JAYA – Penantian anggota Caliph Buskers, Fendy Adlun selama tujuh tahun untuk menyewa unit Projek Perumahan Rakyat (PPR) akhirnya tercapai apabila menerima surat tawaran mendiami
PPR Taman Mulia, Bandar Tun Razak, semalam.
Katanya, dia bersyukur ditempatkan di lokasi yang berhampiran dengan kemudahan awam terutama stesen pengangkutan seperti transit aliran ringan (LRT) dan beberapa kemudahan lain.
“Saya dimaklumkan kunci unit kediaman dua bilik itu nanti sudah boleh diambil beberapa hari lagi. Rasanya selepas dibersihkan, baharu saya dapat pindahkan dulu barang.
“Kalau boleh memang nak masuk cepat ke rumah baharu, sekarang tengah dalam proses kemas dan bungkus barang. Mungkin saya minta tolong kawan untuk pindahkan perabot dan sebagainya.
“Sudah tujuh tahun saya pohon. Akhirnya mendapat perhatian malah lebih mengharukan apabila dihubungi menteri sendiri yang bertanyakan keadaan kami dan semalam berpeluang pula bertemu beliau,” katanya kepada Kosmo! Online.
Seperti dijanjikan pemain dram itu menerima surat tawaran menduduki PPR berkenaan dalam majlis yang diadakan di Dewan Bandaraya Kuala Lumpur (DBKL), semalam.

Lebih manis, dokumen itu diserahkan sendiri kepada Fendy, yang merupakan bapa tunggal dan orang kelainan upaya (OKU) penglihatan, oleh Menteri Wilayah Persekutuan, Tan Sri Annuar Musa.
Annuar dalam ciapannya menerusi Twitter juga menyatakan kesediaan untuk membayarkan sewa rumah berkenaan selama setahun.
Terdahulu, pada Julai lalu tular video dimuat naik Fendy di Facebook yang memohon Kementerian Pembangunan Wanita, Keluarga dan Masyarakat memudahkan permohonannya mendapatkan rumah mampu milik DBKL, berikutan keadaan pemuzik terbabit yang kesempitan akibat hilang pendapatan dan tidak mampu lagi membayar sewa rumah yang didiami sekarang.
Pada masa sama, Fendy yang juga bapa tunggal sejak tiga tahun lalu menjaga anak perempuannya, Nur Azalea Zafirah, 6, yang turut mempunyai masalah penglihatan selain disahkan autisme.
Luahan Fendy, 30, mendapat maklum balas pelbagai agensi yang berkunjung ke rumahnya termasuk Menteri Pembangunan Wanita, Keluarga dan Masyarakat, Datuk Seri Rina Harun; Timbalan Menteri Belia dan Sukan, Wan Ahmad Fayhsal Wan Ahmad Kamal dan wakil Annuar Musa.
Sementara itu, berkongsi perancangan lain katanya selepas pindah nanti dia mahu menyediakan satu ruang selesa untuk memudahkannya berkarya.
“Dalam situasi pandemik Covid-19 ini banyak kerja terjejas tetapi saya harap dapat produktif dalam berkarya selain mahu tampil dengan sebuah lagi lagu baharu dalam tempoh terdekat.
“Jadi mini pejabat di kediaman baharu nanti dapatlah memudahkan lagi proses kerja penerbitan serta tak mengganggu ruang untuk anak bermain-main,” katanya lagi.
Mengenai anaknya, bapa penyayang itu berharap dapat membawa si kecil menjalani terapi bagi membolehkan keadaannya terus cergas.
“Sepatutnya anak saya menjalani terapi di sebuah hospital sebelum Perintah Kawalan Pergerakan (PKP) awal tahun ini tetapi terpaksa ditangguhkan.
“Jadi kena tunggu dulu sampai semuanya kembali reda. Buat masa ini, bekas isteri pun bergilir-gilir menjaganya,” kongsi Fendy lagi.
Nur Azalea adalah anak hasil perkongsian hidupnya dengan bekas isteri yang juga anggota kumpulan Caliph Buskers, Nur Nadira Rubiana, 30. – K! ONLINE


Wanita dakwa ibu tersalah terima vaksin Sinovac
Oleh NORLIA RAMLI

7 Ogos 2021, 4:38 pm
SIK – Seorang wanita mendakwa ibunya tersalah menerima vaksin jenis Sinovac untuk dos kedua di Pusat Pemberian Vaksin (PPV) di Dewan Al Hana di sini pada Khamis lalu.
Menurut wanita terbabit, Nur Jannah Ramli, 30, ibunya, Melur Ahmad, 58, dari Kampung Selamat B di sini telah disuntik vaksin jenis Sinovac bagi dos kedua sedangkan dos pertama daripada jenis Pfizer.
“Di tempat yang sama semasa menerima dos pertama pada 15 Julai lalu, ibu disuntik vaksin jenis Pfizer tetapi kali kedua vaksin jenis Sinovac pula.
Dakwanya, ibunya memaklumkan jururawat tidak melihat kad vaksinasi yang diterimanya semasa menerima suntikan pertama.
“Bapa saya, Ramli Taib, 57, yang menemani ibu ketika itu memberitahu saya mengenai penerangan pegawai tersebut tentang campuran vaksin yang digunakan oleh negara luar dan jika ada kesan segara hubungi pihak hospital untuk tindakan segera.
“Setakat hari ini, ibu beritahu dia sihat dan tiada sebarang kesan yang memudaratkan dan tidak mahu memanjangkan kes itu,” ujarnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lelaki cedera diserang akibat salah faham
7 Ogos 2021, 4:31 pm
GOMBAK – Akibat salah faham, seorang pekerja kedai serbaneka cedera selepas diserang lelaki tempatan di hadapan kedai serbaneka, Taman Perwira, dekat sini semalam.
Ketua Polis Daerah Gombak, Asisten Komisioner Zainal Mohamed Mohamed berkata, siasatan awal mendapati kejadian berlaku pukul 1.30 tengah hari ketika mangsa bersama seorang rakan sekerja sedang berehat di hadapan premis itu.
“Secara tiba-tiba mangsa terlihat seorang wanita warga tempatan berdiri di tepi kedai berkenaan lalu menegurnya agar mencari tempat teduh kerana cuaca panas.
“Wanita itu kemudiannya mengadu kepada teman lelakinya menyebabkan lelaki itu naik angin lalu meluru ke arah mangsa dan menyepak kepala dan menendang rakan mangsa di bahagian dada sebelum beredar,” ujarnya dalam kenyataan hari ini.
Menurutnya, mangsa yang berusia 20 tahun itu mengalami kecederaan di bahagian dada manakala rakannya tidak mengalami sebarang kecederaan dan kedua-duanya dihantar ke Hospital Kuala Lumpur (HKL) untuk rawatan lanjut.
“Hasil siasatan mendapati kejadian disyaki berpunca daripada salah faham antara mangsa dan teman lelaki wanita tersebut,” ujarnya.

Katanya, kes disiasat mengikut Seksyen 323 Kanun Keseksaan iaitu dengan sengaja menyebabkan cedera.
Terdahulu, klip video berdurasi satu minit satu saat itu tular di laman sosial memaparkan dua pekerja kedai serbaneka secara tiba-tiba diserang dan disepak oleh seorang individu. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lelaki ditemui mati tepi kereta positif Covid-19
Oleh ABD. RAZAK OSMAN

7 Ogos 2021, 5:54 pm
SUNGAI PETANI – Seorang lelaki yang ditemui mati di tepi sebuah kereta berhadapan kedai dobi di Taman Tunku Hamimah di sini pagi tadi disahkan positif Covid-19.
Mangsa, Mohd. Shahir Shafie, 38, dari Taman Baiduri di sini dijumpai dalam keadaan tertiarap dan tidak sedarkan diri di tepi kereta jenis Perodua Kancil oleh pekerja syarikat pembersihan pada pukul 8.50 pagi.
Timbalan Ketua Polis Daerah Kuala Muda, Superintendan Anuar Abdul Rahman berkata, pekerja itu sedang menyapu sampah sebelum ternampak mangsa berjalan kaki menuju ke kedai dobi tersebut.
“Mangsa tiba-tiba rebah di tepi kereta Perodua Kancil dan terus tidak sedarkan diri.Pekerja terbabit menghubungi Hospital Sultan Abdul Halim (HSAH) bagi mendapatkan bantuan,” katanya di sini hari ini.
Mangsa disahkan meninggal dunia dan mayatnya dibawa ke HSAH.
“Ujian saringan mendapati mangsa positif Covid-19 dan bedah siasat dijangka dilakukan esok,” ujarnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Vaksin berbayar khusus untuk sektor industri, syarikat
Oleh KHAIRUL MOHD. ALI

7 Ogos 2021, 4:42 pm
JOHOR BAHRU – Pelaksanaan program vaksinasi berbayar, Johor Vaksin Immunisation Programme (JVIP) diperkenalkan khusus buat sektor industri atau syarikat yang mahu menyegerakan suntikan kepada pekerja bagi membolehkan mereka beroperasi.
Menteri Besar, Datuk Ir. Hasni Mohammad berkata, bagaimanapun, perkara itu bukan program yang diwajibkan kerana pemberian vaksin menerusi program awam tetap berlangsung termasuklah buat pekerja dalam sektor berkenaan.
Menurut beliau, terdapat salah faham dalam kalangan masyarakat bahawa jika mahu segera mendapatkan suntikan vaksin mereka perlu bayar sedangkan perkara itu tidak tepat.
“Johor sebagai sebuah negeri industri adalah amat penting untuk kita turut menyuntik pekerja termasuk warga asing kerana kita juga memahami keperluan syarikat multinasional agar mereka dapat beroperasi walau dalam tempoh pandemik ini.
“Oleh itu kerajaan negeri menjalin kerjasama dengan beberapa pihak termasuklah KPJ Healthcare dan Pharmaniaga untuk memulakan program vaksin berbayar, bukan melalui program vaksin awam.
“Bermakna program vaksin berbayar ini hanya kepada industri yang memerlukan pekerja mereka divaksin segera dan ia bukan sesuatu yang diwajibkan,” katanya. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929